title: 007 ja kultainen ase

text: Aikalaiskritiikin vallitseva näkemys elokuvasta oli, että "James Bond" -elokuvasarja alkoi olla väsynyt. "Financial Times" totesi aikalaiskritiikissään, että sarja tuntuu menneen automaattiohjaukselle ja Mooren teennäinen ja hyväkäytöksinen Bond ei onnistu täyttämään Sean Conneryn saappaita. Derek Malcolm kirjoitti "The Guardianissa", että käsikirjoitus ontui ja Mooren näyttelijänsuoritus ei parantanut tilannetta. Tom Milne kirjoitti "The Observerissä", että sarja oli aallonpohjassaan. Hän ei arvostanut sitä, että elokuva mukaili hongkongilaisia taisteluelokuvia ja "Carry On" -elokuvien rivouksia. Jay Cocks kirjoitti "Timessä", että olisi parasta jos Bond jäisi eläkkeelle ja jäisi odottamaan, että hänen aikansa taas koittaisi. Cocksin arvio oli, että Bond ei ollut enää tuore, mutta ei vielä kelvannut antiikista. "Evening Standard" kiitti elokuvaa siitä, että Christopher Lee suoriutui roolistaan hyvin.


title: 007 ja kultainen ase

text: "007 ja kultainen ase" -elokuvaa pidetään yleisesti huonoimpana 1970-luvun "James Bond" -elokuvana. Rotten Tomatoes -sivuston keskiarvon mukaan elokuva on saanut kriitikoilta keskiarvosanan 5,2/10 ja 46-prosenttisesti kiittävän arvion. Sivuston yhteenveto 39:stä arvostelusta on, että kyseessä on keskinkertainen "Bond"-elokuva, jonka puutteita ovat kaksimielinen dialogi, vempainten vähäisyys ja se, että antagonisti jättää päähenkilön varjoonsa. Vuonna 2006 IGN valitsi "007:n ja kultaiseen aseen" huonoimmaksi "Bond"-elokuvaksi.


title: 007 ja kultainen ase

text: James Chapmanin mukaan elokuvassa on monia upeita kohtia ja erinomainen antagonisti, mutta kaiken kaikkiaan hän pitää sitä yhtenä huonoimmista "Bond"-elokuvista. Hän pitää perustavanlaatuisena virheenä elokuvan käsikirjoituksen rakennetta, joka yhdistää kaksi vain ohimennen ja satunnaisesti toisiinsa liittyvää juonta: Bondin ja Scaramangan suhdetta käsittelevän juonen, jota Chapman pitää paljon mielenkiintoisempana sekä aurinkovoimajuonen. Tarinan kaksijakoisuus aiheutti muun muassa sen, että kun Scaramanga-juoni päättyy, aurinkovoimajuoni vielä jatkuu. Chapmanin mielestä Scaramanga-juonen päättymisen olisi pitänyt olla elokuvan huipentuma ja sitä seuraava kohtaus, joka päättää aurinkovoimajuonen, on tylsä ja tarpeeton. Hänen mielestään elokuva epäonnistuu tasapainoillessaan tyyliltään komedia- ja toimintatrillerin välillä. Chapman myös pitää elokuvan itämaisista nimistä tekemiä pilaväännöksiä piinaavina ja ehkä myös rasistisina.


title: 007 ja kultainen ase

text: Elokuvakirjailija ja -toimittaja Michael Brooke pitää ajattelemattomana, että elokuvassa on komedian piirteitä. Elokuvan juoni on Brooken mielestä vain tekosyy yhdistää toimintakohtaukset toisiinsa. Elokuvan Bond-tyttö Mary Goodnightia Brooke pitää epäuskottavana hahmona. Maud Adamsin roolityötä Brooke sen sijaan pitää paljon vakuuttavampana. Adams näytteli myöhemmissä "Bond"-elokuvissa vielä kaksi eri roolia. Christopher Leen näyttelemää Scaramangaa Brooke pitää eräänä ikimuistoisimpana "Bond"-elokuvien antagonistina.


title: 007 ja kultainen ase

text: Sinclair McKayn mielestä elokuva vaikuttaa siltä, että ohjaajan, käsikirjoittajan ja lavastajan luovuus oli ehtymässä. Lavasteet ovat McKayn mielestä liian ruskeita ja tylsiä. Myös hahmoja on vähän, niin että kadut ja käytävät vaikuttavat autioilta. Loppukohtauksessakin on niin vähän ihmisiä, ettei se tunnu lainkaan spektaakkelilta. Lisäksi McKay pitää elokuvan tunnuskappaletta kitschinä. McKayn mielestä elokuvan ainoa hyvä puoli on Christopher Leen hyvä roolisuoritus.


title: 007 ja kultainen ase

text: James Chapman on huomauttanut, että kuten aiemminkin, tässäkin "Bond"-elokuvassa on eräänä teemana Britannian heikentyminen. Salaisella palvelulla on Hongkongissa tukikohta symbolisesti "Queen Elizabethin" uponneessa hylyssä ja kommunistinen Kiina koetaan uhaksi. Sinclair McKayn mielestä Bondista yritettiin tähän elokuvaan tehdä entistä kulmikkaampi. Siinä missä camp oli ollut muotia 1960-luvulla, realismi oli nyt valtaamassa alaa. Kovapintainen ja karkea sankarius oli yleistymässä elokuvissa muutenkin, kun katastrofielokuvat olivat tulossa muotiin.


title: 007 ja kultainen ase

text: Mediatutkija Tuuli Eltosen mukaan "Bond"-elokuvien roistot esitetään rasistisesti: kuten moni muukaan sarjan roisto, "Kultaisen aseen" Francisco Scaramanga ei ole puhtaasti brittiläinen. Scaramangan suhtautumista rakastajattareensa Eltonen pitää elokuvasarjan ehkä misogyynisimpänä valtasuhteena. Hahmon misogynia lisää sen epäilyttävyyttä ja epämiellyttävyyttä, mitä Eltonen pitää osana hahmon rasistista käsittelyä. Eräässä kohtauksessa Scaramanga kuljettaa asetta rakastajattarensa vartalolla ja huulilla, mikä kietoo seksuaalisuuden ja uhan toisiinsa ja tekee Eltosen tulkinnan mukaan aseesta roiston ja tämän rakastajattaren valtasuhteen symbolin. Lisäksi Eltonen nostaa esiin, että "Bond"-elokuvissa, joissa Roger Moore on pääosassa, Bondin hahmoon kohdistettiin huumoria, mikä vietiin pisimmälle "Kultaisessa aseessa". Elokuvassa M vitsailee Bondista, Bond nielaisee kultapalan ja lähtee apteekkiin ostamaan ulostuslääkettä sekä yrittää naamioitua Scaramangaksi, mutta epäonnistuu ja jää kiinni. Kun Bond yrittää puolustaa kollegansa sukulaistyttöjä, nämä puolustavatkin Bondia. Lisäksi Bond myöhästyy pakoautosta ja joutuu juoksemaan.


title: 007 ja kultainen ase

text: Eltosen mukaan Bondin hahmo suhtautuu elokuvan naishahmoihin, Andrea Andersiin ja Mary Goodnightiin, alentuvasti ja holhoavasti. Bond esimerkiksi satuttaa Andersia tilanteessa, jossa Anders on selvästi altavastaajana. Myöhemmissä Bond-elokuvissa ei enää ollut vastaavia kohtauksia. Mary Goodnightia Eltonen pitää perinteisen naistyypin mukaisena hahmona. Hän edustaa tyhmän blondin ja bimbon stereotyyppiä. Eltonen toteaa, että Goodnight esitetään naurun kohteena, mutta huomauttaa, että stereotypian liioiteltu korostaminen paljastaa sen keinotekoisuuden, mikä saattaa myös tehdä ennakkoluuloja naurettaviksi. Lisäksi Goodnight osoittaa heikon naiskuvan vastapainoksi ironiaa Bondia kohtaan, mikä tuo Eltosen mukaan mielenkiintoisen poikkeuksen muuten yksiulotteiseen naiskuvaan. Lisäksi Eltosen mukaan useammassa "Bond"-elokuva uusinnetaan patriarkaalista fantasiaa, jossa naiset palvelevat miehiä. "Kultaisessa aseessa" näin tehdään kohtauksessa, jossa Bond herää taistelukoulussa ja on naisten hemmoteltavana.


title: 007 ja kultainen ase

text: McKay arvostelee sitä, että Bond lyö elokuvassa naista, vaikka "Bond"-elokuvat ovat perhe-elokuvia. Naisen lyöminen ei hänen mielestään sopinut Moorelle, joka tunnettiin hyväkäytöksisenä ja joka tiesi olevansa lapsille sankarihahmo. McKay pitää elokuvan Bondia ylipäätään ikävänä ihmisenä: Sen lisäksi, että hän on aggressiivinen Andersia kohtaan, hän suhtautuu Goodnightiin epäkohteliaasti ja ajattelemattomasti, Nick Nackiin raa'asti ja jopa tuntemattomaan katupoikaan töykeästi. McKay ihmettelee elokuvantekijöiden asennetta naisia kohtaan: toinen naispäähenkilöistä on passiivinen uhri ja toinen pölkkypää. Elokuvan mainoksissa naispäähenkilöitä käytettiin vähäpukeisina koristeina. McKayn mielestä elokuva suhteutuikin naisiin halveksuvammin kuin mikään muu "Bond"-elokuva. Hän arvelee, että tuotantoryhmä halusi näpäyttää elokuvan tekoaikaan aktiivista feminististä liikettä ja näyttää naisen paikan.


title: 007 ja kultainen ase

text: Moore kirjoitti muistelmissaan "Nimeni on Moore, Roger Moore" (2008, suom. 2009), että ohjaaja Hamilton halusi tehdä Bondista "Kultaista asetta" varten aiempaa kovaotteisemman. Moore kutsuu muistelmissaan Bondin väkivaltaa Andersia kohtaan tunteettomaksi. Mooren mukaan se ei sopinut hänelle, ja hän kirjoitti, että olisi antanut ymmärtää, että Bondin kuuluisi saada tiedot Andersilta viekoittelemalla, mutta että säälimättömämpi asenne oli Hamiltonin tahto.


title: Kenny Banzer

text: Kenny Banzer (s. 11. helmikuuta 1986) on liechtensteinilainen tennispelaaja. Hän on nuorin Davis Cupissa pelannut pelaaja. Hän oli Davis Cupissa pelatessaan 14 vuotta ja 5 päivää vanha. Hän pelasi ottelunsa Algeriaa vastaan 16. helmikuuta 2000. Kaiken kaikkiaan hän edusti Liechtensteinin Davis Cup -joukkuetta seitsemässä nelinpelissä.


title: Malevolent Creation

text: Malevolent Creation on yhdysvaltalainen Buffalosta, New Yorkista kotoisin oleva death metal -yhtye, joka perustettiin vuonna 1987. Seuraavan vuonna yhtye muutti pysyvästi Floridan Fort Lauderdaleen, jossa se nauhoitti toisen demonsa ja sai levytyssopimuksen Roadracer Recordsille (nyk. Roadrunner Records).


title: Ilpo Tuomarila

text: Ilpo Sakari Tuomarila (s. 3. marraskuuta 1948 Paimio) on Turun kaupunginteatterin entinen johtaja (1992–2007) ja kirjailija. Hänen kirjallinen tuotantonsa kattaa yli 50 teosta, joukossa niin näytelmiä, kuunnelmia, runoja, dramatisointeja kuin elokuvakäsikirjoituksiakin.


title: Ilpo Tuomarila

text: Tuomarila opiskeli Turun yliopistossa valtio- ja yhteiskuntatieteitä ja vuodesta 1974 hän on toiminut näytelmäkirjailijana. Tuomarilan näytelmä "Yössä Gehennan" on voittanut Näytelmäkirjailijaliiton Lea-palkinnon. Muita hänen tunnettuja näytelmiään ovat "Exit", "Mäntyranta se oli", "Hennalan torvisoittokunta" ja "FöriBeat".


title: Ilpo Tuomarila

text: Tuomarila on myös toiminut kaikkien Timo Linnasalon ohjaamien elokuvien ("Vartioitu kylä 1944", 1978; "Aurinkotuuli", 1980; "Aikalainen", 1984; "Päivää, herra Kivi", 1984; "Eros ja Psykhe", 1998) käsikirjoittajana.


title: Ilpo Tuomarila

text: Tuomarilalle myönnettiin taiteilijaeläke 2015.


title: Ilpo Tuomarila

text: Tuomarila on kirjoittanut lähes 30 näytelmää.


title: Portland Pirates

text: Portland Pirates oli AHL-liigassa pelannut yhdysvaltalainen jääkiekkoseura. Sen kotipaikka oli Lewiston. Aikaisemmin seura pelasi Mainen osavaltion suurimmassa kaupungissa Portlandissa. Portland Pirates oli viimeisellä kaudellaan 2015-2016 NHL-seura Florida Panthersin farmijoukkue.


title: Portland Pirates

text: Portland Pirates perustettiin vuonna 1993 Washington Capitalsin farmijoukkueeksi, vuosi sen jälkeen kuin Maine Mariners muutti ja vaihtoi nimensä Providence Bruinsiksi, jonka jälkeen Baltimore Skipjacks päätti muuttaa Maineen. Farmisopimus Capitalsin kanssa päättyi 12 kauden jälkeen vuonna 2005.


title: Portland Pirates

text: Ensimmäisestä kaudesta muodostui seurahistorian paras tähänastista kausista, kun joukkue voitti Calder Cupin 43–27–10-tilastolla. Seuraavalla kaudella pistesaldo oli 104 pistettä, mutta joukkue putosi pudotuspelien ensimmäisellä kierroksella. Kaudella 1995–1996 joukkue ylsi jälleen Calder Cup -loppuottelusarjaan, vaikka kausi oli sujunut heikohkosti tilastolla 32–34–10. Loppuottelusarjassa joukkue hävisi Rochester Americansille.


title: Portland Pirates

text: Tämän jälkeen Piratesin kaudet ovat olleet yhtä vuoristorataa. Huolimatta 100 pisteen kaudesta, joukkue putosi pudotuspelien ensimmäisellä kierroksella 1999–2000.


title: Portland Pirates

text: Ensimmäiset neljä kautta joukkuetta valmensi Nashville Predatorsin nykyinen valmentaja Barry Trotz. Joukkue isännöi AHL All-Star Classic -tapahtumaa vuonna 2003.


title: Portland Pirates

text: Vuonna 2005 Pirates julkisti viiden vuoden jatkosopimuksen Cumberland County Civic Center -hallin vuokraan, päättäen spekuloinnin joukkueen muuttamisesta. Joukkue solmi lisäksi viiden vuoden farmisopimuksen Mighty Ducks of Anaheimin (nykyinen Anaheim Ducks) kanssa.


title: Portland

text: Portland voi tarkoittaa seuraavia maantieteellisiä kohteita.


title: Alapaha Blue Blood Bulldog

text: Alapaha blue blood bulldog on harvinainen koirarotu. Sen toinen nimitys on 'Otto'; joskus siitä käytetään myös nimitystä 'Plantation Dog'.


title: Alapaha Blue Blood Bulldog

text: Alapaha blue blood bulldog on ketterä ja vahvarakenteinen molossityyppinen bulldoggi. Uros on korkeudeltaan 48–64 cm ja painoltaan pituudeltaan 52–69 cm. Väri voi olla mikä tahansa.


title: Alapaha Blue Blood Bulldog

text: Alapaha blue blood bulldog on valpas vahti-, suojelus- ja seurakoira.


title: Alapaha Blue Blood Bulldog

text: Rodun kantaisä oli Buck Lanen Otto-niminen koira. Jalostus pohjautuu lähinnä englanninbulldoggeihin; se aloitettiin Alapaha-joen seudulla, Yhdysvaltain Georgian eteläosassa.


title: California Golden Seals

text: California Golden Seals on entinen NHL-joukkue joka pelasi NHL-liigassa vuosina 1967–1976. Joukkueen kotipaikka oli Oakland Kalifornian osavaltiossa. Alkujaan joukkueen nimi California Seals, mutta kaudella 1967–1968 se vaihtoi nimekseen Oakland Seals ja kaudesta 1970 se tunnettiin nimellä California Golden Seals. Seuran toiminta loppui keväällä 1976.


title: California Golden Seals

text:
Tulokaskaudellaan joukkue saavutti 74 ottelun runkosarjassa vain 47 pistettä ja oli selkeästi liigan heikoin. Toisella kaudellaan joukkue selvisi läntisen konferenssin toiseksi, mutta hävisi pudotuspelien 1. kierroksella Los Angeles Kingsille seitsemänteen otteluun venyneen sarjan. Huomionarvoinen seikka tuossa sarjassa oli se, että Seals teki sarjassa enemmän maaleja kuin sarjan voittanut Kings.
Kolmas kausi oli hieman edellistä heikompi. Seals lähti pudotuspeleihin läntisen konferenssin neljänneltä sijalta ja hävisi jälleen 1. kierroksella. Tällä kertaa Pittsburgh Penguins oli parempi suoraan neljässä ottelussa.


title: California Golden Seals

text: Joukkueen historian paras pistemies oli Ted Hampson, joka 186 pelaamassaan ottelussa teki 51 maalia ja antoi 103 maaliin johtanutta syöttöä.


title: California Golden Seals

text: Omistajan vaihdoksen myötä kesällä joukkue nimettiin uudelleen ja seuraavaan kauteen se lähti nimellä California Golden Seals.


title: California Golden Seals

text: California Golden Seals lopetti toimintansa yhdeksän huonosti menneen kauden jälkeen 1976. Joukkue myytiin ja siitä tuli kausiksi 1976–1978 Cleveland Barons. Kevääseen 1976 loppui myös ammattilaisjääkiekko Oaklandissa.


title: Andalusianpodenco

text: Andalusianpodenco on alkukantainen eteläespanjalainen metsästyskoira, josta on olemassa muutama erillinen paikallisvariaatio kuten "alicantenpodenco" eli "podenco alicante", "malaganpodenco" eli "podenco malagueño" ja alkuperäinen tyyppi "rondanpodenco" eli "podenco rondeño". Suomeen on tuotu joitain yksilöitä, mutta se ei ole FCI:n eikä Suomen Kennelliiton hyväksymä rotu. Ainoastaan Espanjan kennelliitto Real Sociedad Canina de España on tunnustanut sen.


title: Andalusianpodenco

text: Suomeen on tuotu lukuisia rodun edustajia niin sanottuina rescuekoirina. Rotu on hyvin yleinen Espanjassa, jossa myös koirien hylkääminen on yleistä ja ne päätyvät koiratarhoihin löytökoirina tai omistajat itsekin vievät niitä sinne. Podencoja käytetään Espanjassa pienriistan metsästykseen, ja niiden pitoon liittyy vakavia eläinoikeuskysymyksiä. Metsästyskauden lopussa useimmat koirat hylätään tai tapetaan, usein julmilla tavoilla, kuten hirttämällä, poltetaan elävältä, hukutetaan ja hakataan.


title: Andalusianpodenco

text: Andalusianpodenco on rungoltaan solakka ja hieman vinttikoiramainen. Kokoluokkia on kolme: pieni (uros 35-42 cm, narttu 32-41 cm), keskikokoinen (uros 43-53 cm, narttu 42-52 cm) ja iso (uros 54-64 cm, narttu 53-61 cm). Pieni painaa 5-11 kg (ihanne 8 kg), keskikokoinen 10-22 kg (ihanne 16 kg) ja iso 21-33 kg (ihanne 27 kg). Myös karvamuunnoksia on kolme: lyhyt-, karkea- ja pitkäkarvainen. Väri on joko punainen, valkoinen tai kanelinruskea. Valkoisilla voi olla punaisia tai kanelinruskeita merkkejä.


title: Andalusianpodenco

text: Malagalainen rotutyyppi poikkeaa hieman tavallisemmasta alicantelaisesta tyypistä niin kooltaan kuin muodoltaankin: siitä ei ole olemassa kuin yksi kokomuunnos, keskikokoinen, minkä vuoksi se soveltuu lähinnä ainoastaan kaniinin metsästykseen. Vaikka RSCE:n mukaan sekä malagueño että rondeño edustavat samaa andalusianpodenco-rotua siinä missä alicante-tyyppikin, Malagan rannikolla paikalliset pitävät sitä puhtaasti omana, erillisenä malagalaisena rotunaan. Geeneettisen monimuotoisuuden kannalta on tietenkin hyvä pitää kaikkien kolmen andalusialaisen muunnoksen geenipoolit yhtenäisenä, sillä mitä enemmän eri paikallispopulaatioita eristetään geneettisesti toisistaan, sen sisäsiittoisempia niistä tulee.


title: Andalusianpodenco

text: Andalusianpodenco on uskollinen ja oppivainen. Se on kuitenkin riistaviettinen, joten se ei välttämättä sovellu pelkäksi seurakoiraksi.


title: Andalusianpodenco

text: Andalusianpodenco on yksi vanhimmista roduista. Se on luultavasti kulkeutunut Cadiziin foinikialaisten mukana ja sieltä edelleen Espanjan muihin osiin. Se tunnettiin vielä pari vuosikymmentä sitten yleisesti nimellä "iberianpodenco" tai "espanjanpodenco", mikä johtuu todennäköisesti siitä, että se on ainoa hieman tunnetumpi podenco-rotu joka on kotoisin manner-Espanjasta. Vuonna 1992 Espanjan Kennelliitto kuitenkin viimein hyväksyi sen nykyisellä nimellä, mikä auttaa välttämään mahdollisia sekaannuksia ibizanpodencoon. Andalusiasta on kotoisin myös eräs matalaraajaisempi podenco, maneto, jolle se on todennäköisesti hyvin läheistä sukua mutta jonka RSCE on tunnustanut virallisesti täysin erilliseksi roduksi.


title: Kulmin lentomäki

text: Kulmin lentomäki () on lentomäki Tauplitzissa Bad Mitterndorfin kunnassa Steiermarkin osavaltiossa Itävallassa.


title: Kulmin lentomäki

text: Kulmin lentomäki on maailman toiseksi suurin luonnonmäki ja kolmanneksi suurin lentomäki. Kulmin lentomäki oli suurin luonnonmäki ennen kuin Norjan Vikersundiin rakennettiin uusi lentomäki (Vikersundbakken) vuosina 2010–2011. Kulmin lentomäki on luonnonmukaisin kaikista kuudesta lentomäestä. Kulmin lentomäki on mäkikooltaan yhtä suuri kuin Oberstdorfin lentomäki.


title: Kulmin lentomäki

text: Kulmin lentomäestä on järjestetty viidet lentomäen maailmanmestaruuskilpailut vuosina 1975, 1986, 1996, 2006 ja 2016.


title: Kulmin lentomäki

text: Vuonna 1950 rakennettiin ensimmäinen lentomäki Kulmiin. Lentomäen K-piste sijaitsi aluksi 100 metrissä, mutta sitä on suurennettu monta kertaa. Vuonna 1974 rakennettiin ensimmäinen tuuliverkko ja sitä suurennettiin vuonna 1985 25 metrin korkuiseksi. Lentomäen ensimmäinen iso remontointi tapahtui vuosina 1984–1985, jolloin K-piste siirtyi 185 metriin.


title: Kulmin lentomäki

text: Myös naiset ovat hypänneet Kulmin lentomäestä ja ensimmäisenä helmikuussa 1997 itävaltalainen Eva Ganster hyppäsi uudeksi naisten maailmanennätykseksi 167,0 metriä. Tammikuussa 2003 itävaltalainen Daniela Iraschko hyppäsi kolmannella hypyllään voimassa olevan naisten maailmanennätyksen 200,0 metriä. Vuoden 2006 MM-kilpailujen karsinnoissa hyppääjälegenda Andreas Goldberger lopetti uransa hyppäämällä epävirallisen mäkiennätyksen.


title: Kulmin lentomäki

text: Vuoden 2016 lentomäen MM-kilpailuja varten vuonna 2014 Kulmin lentomäki remontoitiin ja K-piste siirtyi 185 metristä 200 metriin ja mäkikoko siirtyi 200 metristä 225 metriin. Remontointityöt aloitettiin kesäkuussa 2014. Remontissa hyppyrin keulaa siirrettiin taaksepäin 21 metriä, alastulorinne muotoiltiin uudestaan ja tuomaritornia korotettiin yhdellä kerroksella. Joulukuussa 2014 remontointityöt valmistuivat ja ensimmäiset testihypyt suoritettiin 8. tammikuuta 2015. Uudesta lentomäestä arveltiin olevan mahdollista hypätä yli 230 metriä. Arvelut toteutuivat tammikuussa 2015 Severin Freundin hypätessä uudeksi mäkiennätykseksi 237,5 metriä. Seuraavan vuoden tammikuussa lentomäen MM-kilpailuissa uuden mäkiennätyksen teki ensin Noriaki Kasai (240,5 m) ja myöhemmin Peter Prevc (243,0 m ja 244,0 m). Kesällä 2017 HS-piste siirrettiin 225 metristä 235 metriin.


title: Kulmin lentomäki

text:
Mäkiennätyksen 244,0 metriä on hypännyt Peter Prevc.
Naisten mäkiennätyksen ja samalla naisten maailmanennätyksen 200,0 metriä on hypännyt Daniela Iraschko-Stolz.
Vuonna 1910 rakennettiin ensimmäinen Schneeschanze () Kulmiin. Vuonna 1925 rakennettiin hyppyrimäki ja siitä oli mahdollista hypätä noin 60-metrisiä hyppyjä. Vuosina 1950–1984 rakennettiin vuosittain hyppyrimäki hieman vasemmalle lentomäestä. Vuonna 1950 lentomäen karsinta hypättiin Schneeschanzesta ja joinakin vuosina noin 100 metrin hypyt olivat mahdollisia. Vuonna 1975 siinä järjestettiin viimeinen kilpailu ja se rakennettiin viimeisen kerran vuonna 1984. Schneeschanzessa ei ollut yhtään pysyviä rakenteita, vaan se rakennetiin aina lumesta.


Muammar Gaddafin kansainvälinen rauhanpalkinto oli vuodesta 1989 jaettu palkinto, joka on nimetty Libyan entisen johtajan Muammar Gaddafin mukaan. Palkinto oli tarkoitettu ensi sijassa vapaustaisteluiden johdossa oleville kolmannen maailman henkilöille. Gaddafi lahjoitti palkinnon rahastoon 10 miljoonaa dollaria. Voittajat valitsi sveitsiläinen säätiö.
Palkinto lakkautettiin Libyan sisällissodan takia ja siitä seuranneen vallanvaihdoksen myötä.


title: Providence Bruins

text: Providence Bruins on AHL-liigassa pelaava yhdysvaltalainen jääkiekkoseura. Sen kotipaikka on Rhode Islandin osavaltion pääkaupunki Providence. Providence Bruins on NHL-seura Boston Bruinsin farmijoukkue.


title: Providence Bruins

text: Providence Bruins perustettiin vuonna 1992 Maine Marinersin muuttaessa Providenceen. Mike O'Connell oli joukkueen ensimmäinen päävalmentaja. Joukkueen ensimmäinen voitto tuli 16. lokakuuta 1992 Hershey Bearsista maalein 9–3. Jim Vesey laukoi joukkueen historian ensimmäisen maalin ja Jozef Stümpel teki ensimmäisen hattutempun. 17. tammikuuta 1995 joukkue isännöi ensimmäistä kertaa AHL All-Star -tapahtumaa.


title: Kyle Gass

text: Kyle Richard "Kage" Gass (s. 14. heinäkuuta 1960 Walnut Creek, Kalifornia, Yhdysvallat) on yhdysvaltalainen näyttelijä ja muusikko.


title: Kyle Gass

text: Hän muodostaa yhdessä Jack Blackin kanssa rock-yhtye Tenacious D:n, jossa Gass soittaa kitaraa. He ovat tehneet yhdessä myös elokuvan nimeltä "". Elokuvassa kuullaan paljon yhtyeen omaa musiikkia. Tenacious D tuli tutuksi 90-luvun loppupuolella, jolloin siitä tehtiin samanniminen tv-sarja. Miehet näyttelevät yhdessä myös elokuvassa "Hal ja iso rakkaus" ("Shallow Hal"). Gass on näytellyt myös pienen sivuroolin sarjassa "Frendit" ("Friends"), jossa hän esiintyi Phoeben vanhana ystävänä.


title: Dudley "Red" Garrett Memorial Award

text: "Red" Garrett Memorial Award


title: Dudley "Red" Garrett Memorial Award

text: Dudley ”Red” Garrett Memorial Award ojennetaan vuosittain American Hockey Leaguen parhaalle tulokkaalle. Palkinnon saaja valitaan pelaajien ja median äänestyksellä. Palkinto on nimetty toisessa maailmansodassa kuolleen ja sitä ennen AHL:ssä pelanneen Dudley Garrettin mukaan.


title: Felix Frang

text: Felix Ferdinand Frang (myöhemmin Pahlama) (28. lokakuuta 1862 Ikaalinen – 20. huhtikuuta 1932) oli suomalainen taidemaalari, joka tunnetaan lukuisista maalaamistaan alttaritauluista. Hänen poikansa Leo Pahlama oli myös taidemaalari. Kaikkiaan Frangilla oli neljä lasta. Felix Frangin veli oli taide- ja koristemaalari Berndt Frang-Ponsio.


title: Felix Frang

text: Frang aloitti taideopinnot 16-vuotiaana Suomen Taideyhdistyksen (STY:n) piirustuskoulussa Helsingissä opiskellen siellä vuosina 1878–1885. Tuolta ajalta häneltä on säilynyt paljon lyijykynätöitä ja mustalla liidulla tehtyjä piirroksia. Hän oli kolme vuotta 1885–1888 stipendiaattina Düsseldorfissa Saksassa sekä Pariisissa Ranskassa.


title: Felix Frang

text: Frangin avioiduttua perhe asui Ikaalisten kauppalassa pienessä vuokramökissä, missä Frang maalasi myös suuret alttaritaulunsa. Olosuhteet olivat varmasti koko perheelle vaikeat, sillä suuret alttaritaulutkin Frang maalasi siellä asteittain kangasta rullalta päästäen ja taas rullalle käärien. Frang voitti kolmannen palkinnon Helsingin Johanneksenkirkon alttarimaalauskilpailussa. Ensimmäisen ja toisen palkinnon sai Edelfelt, mutta töitä ei koskaan toteutettu. Myöhemmin Eero Järnefelt maalasi alttaritaulun Johanneksenkirkkoon.


title: Felix Frang

text: Palestiinassa hän oli 1925–1926 professori Aapeli Saarisalon perheen vieraana maalaten Kinneretin järven maisemia. Frangin tytär Anna Maria (1898–1957) oli naimisissa Aapeli Saarisalon kanssa.Professori Saarisalo oli siihen aikaan tekemässä Raamatunhistoriaan liittyviä arkeologisia tutkimuksia. Kun Saarisalot palasivat Suomeen ja saivat asunnon Helsingin pitäjästä, muutti leskeksi jäänyt Frang heidän luokseen asumaan vuonna 1931. Frang kuoli seuraavana vuonna 20. huhtikuuta 1932 Saarisalojen luona 69-vuotiaana.


title: Felix Frang

text: 19 alttaritaulun lisäksi Frang on maalannut lukuisia muotokuvia ja muita tilaustöitä.Frangin maalaamat alttaritaulut ovat myös seuraavissa kirkoissa: Loppi 1901, Multia 1912, Iitti 1917, Pusula 1921, Joutseno (nyk. sijoitettu Joutsenon Pulpin seurakuntakeskukseen) 1923, Savitaipaleen siunauskappeli 1924, Kiikoinen 1924, Virtasalmi 1926 (tuhoutui tulipalossa 1976) ja Perhon rukoushuone, Urjala 1928.


title: Kreetankoira

text: Kreetankoira (), jota toisinaan kutsutaan suomeksi nimellä kreetanvainukoira, on vanha alkukantainen metsästyskoira. Se on vielä harvinainen Kreikan ulkopuolella, mutta sekä Suomessa että Saksassa tiedetään nykyisin olevan molemmissa n. 8 yksilöä, minkä lisäksi yksittäisiä koiria on viety Alankomaihin ja Kanadaan.


title: Kreetankoira

text: Kreetankoira muistuttaa paariakoiraa, podencoa ja jotkut yksilöt etäisesti myös whippetiä, vaikkei se olekaan yhtä sirorakenteinen kuin whippet. Uroksen säkäkorkeus on 52–60 cm ja nartun 50–58 cm, paino vaihtelee sukupuolesta riippumatta 15–25 kg välillä. Värejä on useita. Tunnusomaista on pitkäraajaisuus ja hoikkarakenteisuus. Korvat ovat pystyt tai puolipystyt. Häntä muistuttaa mopsin häntää.


title: Kreetankoira

text: Kreetankoira on aktiivinen ja toimelias. Sillä on voimakas metsästysvietti, ja se onkin Kreetalla hyvin arvostettu jäniskoira. Kotioloissa se on kuitenkin siisti ja rauhallinen. Vieraita kohtaan se on useimmiten arka tai varautunut, mutta omaa perhettään kohtaan ystävällinen, leikkisä ja oppivainen. Se tulee yleensä toimeen muiden koirien kanssa.


title: Kreetankoira

text: Kreetankoira on yli 4 000 vuotta vanha kreetalainen rotu. Se tunnettiin aiemmin nimillä Kritikos Ichnilatis ja englanniksi Cretan Scenthound eli "kreetanjäljestyskoira", mutta rodun elvytyksen jälkeen se sai nimet Kritikos Lagonikos ("lagos" =jänis, "lagoniko"=ajokoira) ja englanniksi Cretan Hound eli "kreetanajokoira". Se on kuitenkin niin ulkomuodoltaan, käyttötarkoitukseltaan kuin historiallisestikin lähempänä Iberian niemimaalta peräisin olevaa podencoa, joten oikeampi luokitus on alkukantainen metsästyskoira.


title: Kreetankoira

text: Vuoden 2007 alussa Suomeen tuotiin kaksi ensimmäistä fawn-väristä rodunedustajaa Kreikasta. Vuoden 2008 puolivälissä näille kahdelle yksilölle syntyi Suomen ensimmäinen pentue, ja sittemmin tänne on tuotu ainakin yksi niin ikää fawn yksilö lisää Kreetalta.


title: Paramaecium

text: Paramaecium on australialainen doom metal -yhtye, joka perustettiin vuonna 1991. Paramaecium kuuluu samaan doom metalin aaltoon brittiläisyhtyeiden My Dying Bride ja Paradise Lost kanssa. Yhtye tuli tunnetuksi kokeellisesta tavastaan yhdistää muiden muassa viulua, huilua ja akustista kitarointia melankoliseen ilmaisuunsa. Paramaeciumista tuli ajan mittaan niin arvostettu yhtye, että esimerkiksi Doom-metal.com-sivusto on nostanut sen tyylilajin kärkijoukkoon. Muista kollegoistaan poiketen Paramaecium on brittiläisen Ashen Mortalityn kanssa tunnetuin kristillinen doom metal -yhtye. Paramaecium hajosi vuonna 2006, jolloin jäsenet perustivat inExordium-yhtyeen.


title: Paramaecium

text: Paramaecium perustettiin vuonna 1991. Yhtyeen kokoonpano koostui Andrew Tompkinsista (basso ja laulu) Jason De Ronista (kitara) ja Jayson Sherlockista (rummut). Yhtye äänitti samana vuonna demon "Silent Carnage" ja kahden vuoden vuoden päästä ensimmäisen studioalbuminsa "Exhumed of the Earth" (1993). Albumilla on death ja doom metaliin yhdistetty instrumentteja kuten huiluja ja viuluja sekä sopraanolaulua. Paramaeciumin musiikkia innoittivat yhtyeet, kuten Cathedral, My Dying Bride ja Anathema.


title: Paramaecium

text: Paramaeciumiin liittyi rytmikitaristi Chris Burton vuonna 1996 ja he julkaisivat toisen albuminsa "Within the Ancient Forestin", jonka yhteydessä julkaistiin myös Andrew Tompkinsin kirjoittama samanniminen fantasiaromaani. Albumi oli edellistä monipuolisempi ja teknisempi. Naislaulun lisäksi albumille oli sovitettu instrumentteja, kuten cembaloa, pianoa, huilua ja selloa.


title: Paramaecium

text: Kolmas albumi "A Time to Mourn" julkaistiin vuonna 1999, jonka jälkeen vanhat jäsenet Tompkinsia lukuun ottamatta jättivät yhtyeen. Paramaeciumilla ei ollut enää kiertuekokoonpanoa, joten yhtyeessä soitti sessiomuusikoita, kuten kitaristi Ian Arkley (yhtyeissä Seventh Angel, Ashen Mortality ja My Silent Wake). Viiden vuoden tauon jälkeen Paramaecium levytti vuonna 2004 albumin "Echoes from the Ground". Siitä huolimatta, että Tompkins oli ainoa alkuperäisjäsen, hän pitäytyi yhtyeen vanhassa death ja doom metal -tyylissä, ja lisäsi jälleen sopraanolaulua ja jousisoittimia mukaan.


title: Paramaecium

text: Vuonna 2005 Tompkins alkoi työstää kitaristi De Ronin kanssa kappaleita uudelle albumille. Varhain vuodesta 2006 rumpali Sherlock palasi yhtyeeseen ja he soittivat useassa konsertissa Melbournessa ja Sydneyssä sekä NordicFestissä Oslossa, Norjassa. Marraskuussa 2006 soitettu NordicFestin konsertti oli myös virallisesti Paramaeciumin viimeinen: Soitettuaan "I'm Not to Blame" -kappaleen yhtye ilmoitti Paramaeciumin luvun päättyneen mutta aloittavansa uran toisena yhtyeenä InExordium-nimen alla, tyylinään nopeampi melodinen death metal.


title: Pienvikaisten paratiisi

text: Pienvikaisten paratiisi on Lapinlahden Lintujen järjestyksessään 13. studioalbumi. Se julkaistiin 9. marraskuuta 2005.


title: Borneonkoira

text: Borneonkoira on aasialainen paariakoira. Se on alkukantainen ja melko terve rotu. Borneon ulkopuolella borneonkoira on äärimmäisen harvinainen. FCI ei tunnusta rotua.


title: Borneonkoira

text: Borneonkoira muistuttaa huomattavan paljon (laulavaa) uudenguineanvillikoiraa, ja myös jonkin verran kaanaankoiran ja koreanjindonkoiran kaltaisia rotuja. Uudenguineanvillikoiran tapaan sekin on dingoaa pienikokoisempi. Sillä on uskomattoman pehmeä ja notkea anatomia, ja se kykenee lunnikoiran tapaan venyttämään lapaluunsa lähes 90 asteen kulmaan ja taivuttamaan päänsä suoraan taakse, kuononkärki selkää koskettaen.


title: Borneonkoira

text: Kallo on leveä ja jokseenkin samankaltainen uudenguineanvillikoiran ja thai ridgebackin kallojen kanssa. Korvat ovat pienemmät ja tyvestä leveämmät kuin dingolla. Raateluhampaat ovat usein kookkaammat kuin tavallisella koiralla. Karvapeite on kohtuullisen lyhyt ja tiheä, useimmiten kullan- tai ruosteenpunainen, mutta myös muita värejä esiintyy kuten valkoinen tai lähes musta. Takaraajoissa ja hännässä voi olla tummat karvankärjet; niskan alapuolella, eturinnassa, raajojen alapuolella ja hännänpäässä voi olla valkoiset merkit. Joillain koirilla on kuonossaan musta maski, jonka koko vaihtelee. Säkäkorkeus on 35-46 cm ja paino 10-16 kg.


title: Borneonkoira

text: Rotu on erittäin eloisa ja aktiivinen, mikä tekee siitä oman perheensä keskuudessa leikkisän. Omistajiaan ja muita lähipiirinsä ihmisiä kohtaan se on uskollinen, mutta vieraisiin se suhtatuu erittäin epäluuloisesti, jopa lähes aggressiivisesti. Se leimautuu perheeseensä erittäin voimakkaasti, ja se sopii ainoastaan ihmiselle joilla on kokemusta erittäin alkukantaisista koirista tai petoeläimistä.


title: Borneonkoira

text: Borneonkoira on erinomainen metsästys- ja vahtikoira: se on erittäin sinnikäs ja sen aistit ovat paljon tarkemmat kuin kesykoirilla. Se metsästää paitsi haju- ja näköaistin, myös kuulon avulla. Se ei kuitenkaan sovellu perhekoiraksi keskivertoihmiselle. Jos sen hankkii seurakoiraksi, se tulee sosiaalistaa hyvin huolellisesti 4-8 viikon iästä lähtien ja sen erityispiirteet tulee ottaa huomioon koko sen kasvuiän ajan.


title: Borneonkoira

text: Rodun uskotaan polveutuvan todennäköisesti dingosta, jolloin se saattaa olla elänyt Borneolla yli 3000 vuoden ajan. Se on mitä todennäköisimmin sukua balinvuoristokoiralle, jaavalaisille villikoirille, uudenguineanvillikoiralle ja muille Tyynenmeren paariakoirille. Sillä saattaa olla myös kaukaisempia yhteyksiä akitaan, koreanjindonkoiraan, pungsaniin, guejae gaeen ja vietnaminpystykorvaan.


title: Borneonkoira

text: Alkuperäisheimo dajakit käyttää rotua villisian metsästykseen, mistä johtuu sen toinen nimitys "dajakinkoira" eli "Dayak Dog". Kolmas nimitys on "ibaninmetsästyskoira" eli "Iban Hunting Dog" dajakkien alalahkon mukaan.


title: Borneonkoira

text: Energisenä rotuna borneonkoira tarvitsee paljon liikuntaa ja älyllisiä virikkeitä tai tehtäviä. Se elää puolivillistä taustastaan huolimatta hyvin lähellä ihmistä, joten normaalisti sen ruokavalio koostuu suureksi osaksi ruuantähteistä.


title: Karjalais-suomalainen laika

text: Karjalais-suomalainen laika ei enää esiinny omana rotunaan. Se yhdistettiin suomenpystykorvan kanssa samaksi roduksi vuonna 2006. Tämä laajensi suomenpystykorvarodun perimää ja mahdollisti arvokkaan geneettisen vaihtelun lisääntymisen. Suomenpystykorvan ulkomuoto ei kuitenkaan kärsi, sillä rodut muistuttivat ulkoisesti toisiaan. Erona pystykorvaan laikan säkäkorkeus oli tarkemmin määritelty, 43-45 cm, siinä missä suomalainen rotu saattaa olla useita senttimetrejä yli tai alle kyseisen mittahaarukan.


title: Nicolaus Nycopensis

text: Nicolaus Laurentii Nycopensis (-1664) oli Turun akatemian ensimmäinen logiikan ja runouden professori. Hän opiskeli Uppsalan yliopistossa ja valmistui maisteriksi Tartossa, sekä toimi rehtorina Nyköpingin koulussa. Myöhemmin hän toimi teologian professorina, Akatemian rehtorina (1648–49 ja 1656–57) sekä Viipurin piispana (1658-1664).


title: Nicolaus Nycopensis

text: Logiikassa Nicolaus Nycopensis kannatti voimakkaasti aristotelismia vastustanutta ramismia, joka korosti retoriikkaa. Myöhemmin hän salli pyrkimykset yhdistellä aristotelista ja ramistista ajattelua.


title: Pirkanmaan Yrittäjät

text: Pirkanmaan Yrittäjät on vuonna 1979 perustettu Suomen Yrittäjiin kuuluva aluejärjestö, johon kuuluu 45 kunta- tai kaupunginosakohtaista yrittäjäyhdistystä. Järjestö on pienten ja keskisuurten yritysten ja yrittäjien oma järjestö, jossa on jäsenenä yli 10 000 yritystä (2014), jotka työllistävät yhteensä yli 50 000 ihmistä. Pirkanmaan Yrittäjät tarjoaa jäsenyrityksilleen neuvontaa ja asiantuntijapalveluja, koulutusta ja valmennusta, ajankohtaista tietoa, taloudellisia etuja sekä edistää yrittäjien välistä yhteistyötä. Järjestö valvoo yrittäjien etuja niin valtakunnallisesti, maakunnallisesti kuin kuntatasollakin.


title: Pirkanmaan Yrittäjät

text: Järjestö julkaisee "Pirkanmaan Yrittäjä" -lehteä, jonka jakelulevikki on 150 000 kpl (2014). Yritystoimintaan keskittynyt erikoislehti tarjoaa lukijoilleen tärkeää tietoa talousalueen yrittäjistä ja yrittäjyyteen liittyvistä ajankohtaisista asioista.


title: Pirkanmaan Yrittäjät

text: Tampereen kaupungissa on 10 kaupunginosayhdistystä. Jäsenyhdistyksiä ovat myös käsi- ja pienteollisuusyhdistykset Tampereella, Kiikassa ja Valkeakoskella. Seuraavat kuntien yhdistykset kuuluvat Pirkanmaan Yrittäjiin:


title: Etelä-Pohjanmaan Yrittäjät

text: Etelä-Pohjanmaan Yrittäjät on Etelä-Pohjanmaan ja Pohjanmaan alueella toimiva Suomen Yrittäjien aluejärjestö, jonka tehtävänä on parantaa yrittäjien asemaa, yrittämisen edellytyksiä sekä rakentaa Etelä-Pohjanmaasta ja Pohjanmaasta yrittäjyysmaakuntia. Järjestöön kuuluu noin 6300 yritystä 30 paikallisyhdistyksen kautta.


title: Etelä-Pohjanmaan Yrittäjät

text: Etelä-Pohjanmaan Yrittäjät toimii jäsenyrittäjiensä edunvalvojana ja toiminta-alueensa vaikuttajana sekä palveluorganisaationa.


title: Etelä-Pohjanmaan Yrittäjät

text: Etelä-Pohjanmaan Yrittäjiin kuuluu 30 paikallisyhdistystä Etelä-Pohjanmaan ja Pohjanmaan maakunnissa.


title: Planet FunFun

text: Planet Fun Fun oli 1990-luvun alkupuolella toiminut pohjoismaiden ensimmäinen sisähuvipuisto. Huvipuisto toimi neljän vuoden ajan Keravan Alikeravalla sijaitsevassa Klondyke-talossa tarjoten muitakin oheispalveluita huvipuiston lisäksi. Huvipuisto perustettiin vuonna 1990 nimellä Fanfaari, ja ensimmäisen kerran se oli toiminnassa vuonna 1991. Kesän 1992 jälkeen nimi kuitenkin muutettiin Planet FunFuniksi, kun Panzelda Oy osti puiston. Viimeisen kerran Planet FunFun on ollut käytössä vuonna 1995.


title: Planet FunFun

text: Fanfaari perustettiin jo vuoden 1990 puolella. Yleisölle se avattiin Keravan Alikeravalla sijaitsevassa Klondyketalossa ensimmäisen kerran lauantaina 16. helmikuuta 1991 kello 12.00. Ennen virallista puiston aukeamista oli viikkoa ennemmin jo pidetty kenraaliharjoitukset, joihin mahtui ainoastaan 3 000 ensimmäisenä saapunutta. Vielä aiemmin, kun Fanfaari järjesti lehdistötilaisuuden, eivät laitteet vielä olleet tulleet. Fanfaari joutuikin lainaamaan laitteensa Suomen Tivolilta. Fanfaarin huvipuistohankkeen takana oli Klondyke Oy:n toimitusjohtaja Janne Kuusisto. Osakkaita ja muita omistajia puistolla oli aluksi yhdeksän, mutta osakeannin takia lukema nousi 180:een.


title: Planet FunFun

text: Huvipuisto tuli maksamaan 150 miljoonaa markkaa. Tästä 20 miljoonaa markkaa kului laitehankintoihin. Kun kaikki kerrokset laskettiin mukaan, oli Fanfaarin pinta-ala yhteensä 15 000 neliömetriä. Tarkoitus oli myös luoda puistoon keskieurooppalainen tunnelma. Kuten avajaisten kenraaliharjoituksissa, myös muulloin puistoon mahtui kerrallaan noin 3 000 asiakasta. Nimi Fanfaari valittiin yleisökilpailun kautta useista ehdotuksista.


title: Planet FunFun

text: Fanfaarissa oli käytössä sisäänpääsymaksu alueelle. Se oli 50 markkaa, ja sillä pääsi lähes kaikkiin laitteisiin. 80 markalla sai rannekkeen, jolla pääsi myös vuoristorataan ja kahteen muuhun laitteeseen, jotka eivät sisältyneet aluemaksuun. Sesonkiaikana eli kesällä rannekehinta aleni 20 markkaa, ja samalla sisäänpääsymaksu poistui käytöstä. Näin kaikkien alueelle halunneiden täytyi ostaa 60 markan ranneke.


title: Planet FunFun

text: Huvipuiston tiloissa säilytettiin esimerkiksi "Cliffhanger"-elokuvan lavasteita sekä kuvattiin televisiosarjaa "Gladiaattorit," ja seitsemän ravintolaa tarjosi puiston asiakkaille syötävää laidasta laitaan.


title: Planet FunFun

text: Vuonna 1994 Planet Fun Fun sulki huvipuistonsa konkurssipesän takia. Planet Fun Fun on enää jäljellä taiderekvisiittaa kuten Esson-rekka maalaus tai Peikkometsä-maalaus.


title: Planet FunFun

text: Planet Fun Funista on jäljellä enää ulkopuolella vanha mainostaulu. Kyseinen mainostaulu on peittynyt Tehtaanmäen puiden suojaan.


title: Sensualismi

text: Sensualismi (, ’aisti’) on filosofinen tietoteorian suuntaus ja eräs empirismin muoto, jonka mukaan aistihavainnot ovat perustavia ja kaikkein tärkeimpiä totuudenmukaisen tiedon saamisen kannalta. Sensualismi vastustaa realismia. Sensualismi kehittyi Ranskassa 1700-luvulla brittiläisen empirismin vaikutteista (esimerkiksi Étienne Bonnot de Condillac), mutta jo brittiläisen John Locken voi katsoa edustaneen sensualismia.


title: Sensualismi

text: Sensualismin tunnuslauseena voi pitää Tuomas Akvinolaisen peripateettista aksioomaa "Nihil est in intellectu quod non prius in sensu" ("mielessä ei ole mitään mikä ei ensin olisi ollut aisteissa"), joka näkyy muun muassa Locken ajatuksessa "tabula rasasta". Jyrkän sensualismin on katsottu olleen virheellistä Immanuel Kantin filosofiasta lähtien.


title: Neidonkenkä

text: Neidonkenkä ("Calypso bulbosa") on laajalle levinnyt, pohjoisen havumetsävyöhykkeen kämmekkälaji. Suomessa laji on harvinainen ja rauhoitettu. Neidonkenkä on sukunsa ainoa laji. Nimensä se on saanut näyttävästä, jalkinetta muistuttavasta kukastaan.


title: Neidonkenkä

text: Neidonkengän kukka nousee 10–20 cm pitkän varren päähän. Varren tyvi on sipulinmuotoinen mukula. Kasvin ainoa lehti on ruodillinen, selväsuoninen ja pitkittäispoimuinen. Muodoltaan se on soikea tai pyöreähkö. Lehti on yläpinnaltaan tummanvihreä, alapinnaltaan sinipunertava. Lehti talvehtii vihreänä. Neidonkengän ainoa kukka on näyttävä, halkaisijaltaan 3–4 cm. Sen alin terälehti, labellum eli huuli muodostaa kelta-punakirjavan "tohvelin", jonka pohjalla on kaksi medetöntä valekannusta. Muut terälehdet tekevät vaaleanpunaiset "kruunun" tohveliosan päälle. Kukka on vaniljantuoksuinen. Kukinta-aika on touko-kesäkuussa. Pölytys tapahtuu kimalaisten, pääasiassa kuningatarten, avustuksella, mutta kypsiä kotia tavataan vain harvoin. Neidonkenkä on täysin riippuvainen yhteiselämästä sienen kanssa.


title: Neidonkenkä

text: Suomessa neidonkengän läheisin sukulainen on harajuuri ("Corallorhiza trifida").


title: Neidonkenkä

text: Neidonkenkää tavataan pohjoisella havumetsävyöhykkeellä Ruotsin keski- ja pohjoisosista Venäjälle, Koreaan, Kiinaan ja Japaniin saakka, sekä laajalti myös Pohjois-Amerikassa. Kaikkialla laji on suhteellisen harvinainen. Ruotsista Venäjään ja ehkä Kiinaan asti tavataan muunnosta "C. bulbosa" var. "bulbosa", Kaukoidässä sen korvaa pidempikannuksinen "C. bulbosa" var. "speciosa". Pohjois-Amerikan kasvit jaetaan kahteen muunnokseen, "C. bulbosa" var. "americana" ja "C. bulbosa" var. "occidentalis".


title: Neidonkenkä

text: Suomessa neidonkengän esiintymät ovat keskittyneet toisaalta Kemin-Rovaniemen seudulle, toisaalta Koillis-Kuusamoon. Kaikkiaan Lapin ja Oulun lääneistä tunnetaan parisataa kasvupaikkaa. Etelä- ja Keski-Suomesta neidonkengän kasvupaikkoja tunnetaan vain muutamia, joilta usealta se on hävinnyt.


title: Neidonkenkä

text: Tavallisimmin neidonkengän tapaa kalkkiseutujen vanhoista kuusimetsistä, mutta se kasvaa myös männiköissä, lehdoissa ja lettokorvissa. Neidonkengän kasvupaikkojen suurimpana uhkana ovat metsien avohakkuut ja auraus. Niitä ovat tuhonneet myös pellonraivaus sekä rakentaminen. Monia esiintymiä on tuhoutunut yrityksissä siirtää kasveja puutarhoihin sekä kasvien keruun seurauksena.


title: CBT

text: CBT voi tarkoittaa seuraavia asiota:


title: Crimson Thorn

text: Crimson Thorn on yhdysvaltalainen death metal / grindcore -yhtye, joka perustettiin vuonna 1991 Minneapoliksessa, Minnesotassa.


title: Crimson Thorn

text: Vuonna 1991 Luke Renno, Dave Quast, Dylan Jennigis, Paul Jongeward ja Miles Sunde perustivat Crimson Thornin. Heidän ollessa valmiita levyttämään ensimmäistä demoaan, jätti Jennigis yhtyeen ja Renno otti basistin paikan vokalisoinnin ohella. Plagued-demo äänitettiin vuonna 1992 Blue Moon Studiosilla Minneapoliksessa. Demo oli tyyliltään thrash metalia.


title: Crimson Thorn

text: Dave Quastin lähdettyä yhtyeestä Kevin Sundberg liittyi rumpaliksi ja yhtyeen musiikkityyli vaihtui death metaliin ja grindcoreen. Crimson Thorn sai levytyssopimuksen Atomic Records -levy-yhtiöllä ja julkaisi debyyttialbuminsa "Unearthedin" vuonna 1994. Myöhemmin R.E.X. Records julkaisi albumin uudelleen. Paul Jongeward lähti yhtyeestä ja hänen tilalleen tuli Andy Kopesky ennen kuin Crimson Thorn julkaisi toisen albuminsa "Dissectionin" (1997) Morphine Recordsilla. Suomalainen Little Rose Productions julkaisi sen uudelleen vuonna 1999.


title: Crimson Thorn

text: Levytyssopimuksen lakattua Crimson Thorn levytti kolmannen albuminsa "Purification" (2002) Sundbergin kotistudiolla ja julkaisi albumin omakustanteena. Myöhemmin Sundberg jätti yhtyeen ja hänen tilalleen rumpaliksi tuli Steve Reishus.


title: Petrus Laurbecchius

text: Petrus Laurbecchius, "Petter Becchius" (1628–1705) oli ruotsalaissyntyinen teologi, joka kohosi Turun akatemian professoriksi ja lopulta Viipurin piispaksi. Viipurin piispana Laurbecchius toimi vuodesta 1696 kuolemaansa asti.


title: Petrus Laurbecchius

text: Laurbecchius opiskeli yhdeksän vuotta Turun akatemiassa, jossa hänet promovoitiin priimuksena 1661. Hänen maisterinväitöskirjansa oli matematiikan professori Kexleruksen johdolla valmistettu esitys ympyrän neliöinnistä ja maailman oikeasta anti-kopernisesta systeemistä. Laurbecchius toimi vuodesta 1666 akatemian kirjastonhoitajana ja 1668 matematiikan ylimääräisenä professorina. 1673 häneltä ilmestyi aritmetiikan oppikirja "Arithmetica generalis". Jumaluusopin ylimääräisenä professorina hän toimi vuodesta 1688.


title: Petrus Laurbecchius

text: Vuosina 1673-1676 valmistui neljä 16-sivuista kirjoitusta Aristoteleen Runousopin tulkinnasta. Kesken jääneen sarjan ensimmäisessä osassa Laurbecchius pohti poetiikan määrittelyä ja teokseen on liitetty Runousopin ensimmäisen osan käännös ja kommentaari. Kirjoittaja myös esitti kysymyksen "onko runotaide valtiolle ja kirkolle hyödyllinen vai haitallinen", mutta säilyneestä niteessä on jaksosta jäljellä vain kolme riviä. Laurbecchius otti myös kantaa siihen, vahingoittaako runoilijan vuolas kuvailu lukijaa ja valtiota. Platon oli esittänyt, että liian monenlaisten tapojen esittely vahingoittaa yksilön velvollisuutta suorittaa valtiossa vain hänelle kuuluvaa tehtävää. Tämän väitteen kirjoittaja osoitti perättömäksi ja totesi, että runous ei voi kuvailla ihmisen hyveitä ja elämää kuvailematta myös paheita ja häpeällistä elämää.


title: Petrus Laurbecchius

text: Myös toinen runousoppia käsitellyt väitöskirja jäi kesken. Sen ensimmäisessä osassa Laurbecchius todisteli, että runous vaatii koulutusta ja sääntöjä, eikä perustu pelkkään inspiraatioon. Teoksessa Laurbecchius käsitteli laajasti Julius Caesar Scialigerin teosta "Poetices libri septem" (Lyon 1561), joka on yksi klassismin perusteos. Myös siteeraukset muiltakin kirjoittajilta ovat monilukuiset ja laajat.


title: Petrus Laurbecchius

text: Laurbecchius oli myös toimelias käytännön runoilija. Hänen tiedetään kirjoittaneen lähes kolmekymmentä tilapäisrunoa, yhtä kreikankielistä lukuun ottamatta kaikki latinan kielellä laadittuja. Suurimmaksi osaksi runot liittyivät hautajaisiin, vaikka joukossa oli myös muutama hää-ja onnitteluruno.Lisäksi hän tuotti kirjastonhoitajakautenaan 75 iskevää anakreonisäettä (juoma- ja rakkauslaulu), joiden ajatuksellista sisältöä on arvioitu vähäiseksi.


title: Petrus Laurbecchius

text: Teoksissaan Laurbecchius puolusti aidon humanistin tavoin runoutta ja antiikin mytologian soveltuvuutta myös kristillisen ajan taiteeseen. Hän oli siten muuan niistä akatemian professoreista jotka vuosisadan loppupuolella ajoivat humanismin asiaa.


title: Petrus Laurbecchius

text: Petrus Lauerbecchius oli kahdesti naimisissa. Ensimmäinen vaimo oli (1668) Maria Mårtensdotter Hörling († 1672), kamreeri Mårten Höringin tytär, ja toinen vaimo (1676) Maria Johansdotter Pratanus, Kemiön kirkkoherran, professori Pratanuksen tytär. Toisesta avioliitosta on poika Isak Laurbecchius, joka opiskeltuaan Altdorfissa 1707 sai Turkuun palattuaan 1708 syytteen pietistisistä mielipiteistä ja tuomittiin menettämään Turun akatemian teologisen apulaisen viran sekä saksalaisen oppiarvonsa. Hän kuoli Ystadissa 1716.


title: Hank Williams III

text: Shelton Hank Williams (s. 12. joulukuuta 1972, Nashville, Yhdysvallat) on yhdysvaltalainen kantrimuusikko ja -säveltäjä. Hänet tunnetaan myös nimillä Hank III ja III.


title: Hank Williams III

text: Hank III on Hank Williams vanhemman pojanpoika ja Hank Williams nuoremman poika.


title: Hank Williams III

text: Shelton Hank Williams aloitti uransa lähinnä soittaen rumpuja kotiseutunsa punkyhtyeissä. Hän eli varsin villiä elämää huumeiden ja alkoholin parissa. Hän joutui aloittamaan countryuransa, koska hänen oli pakko saada rahaa maksaakseen elatusmaksut hänen lapsensa äidille. Hänen isänsä, Hank Williams, Jr, auttoi häntä selviämään huumeongelmistaan, ja vuonna 1998 hankki hänelle levytyssopimuksen Mike Curbin johtamalta Curb Recordsilta. Vuonna 1999 hän sai julkaistua ensimmäisen countrylevynsä, Risin' Outlaw. Albumi oli menestys, ja hyvä alku uralle, vaikka hän itse ei voi sietää kyseistä albumia. Hän ylläpiti menestystään kiertämällä ympäri maailmaa, muun muassa Skotlannissa, jossa äänitettiin hänen ensimmäinen livealbuminsa, vuonna 2001 julkaistu Live in Scotland.


title: Hank Williams III

text: Näihin aikoihin hän myös alkoi soittaa kaksi settiä joka keikalla; countrysetti ja raskaampi hellbilly -setti. Joskus kiertueilla hänellä oli myös mukana punkrockyhtye AssJackin laulaja, Gary Lindsey, jolloin keikoilla oli kolme settiä. Tämä käytäntö kuitenkin myöhemmin poistettiin käytöstä Williamsin haluttua pitää AssJack erossa muusta musiikista täysin omana yhtyeenään. Nykyisin hänellä on tapana soittaa countrysetti ja kaksi muuta, raskaampaa settiä, jotka kuitenkin ovat musiikillisesti AssJackista ja hellbilly -setistä poikkeavia. Nämä ovat Hank 3's Attention Deficit Domination sekä 3rd Bar Ranch.


title: Hank Williams III

text: Vuonna 2002 hän julkaisi toisen studioalbuminsa, Lovesick, Broke and Driftin' . Albumilla olevassa musiikissa hän osittain kritisoi Nashvillen antamia musiikillisia määräyksiä ja artistin puuttuvaa taiteellista vapautta. Pian albumin julkaisun jälkeen hänelle tuli levy-yhtiön kanssa ongelmia, kun yhtiö ei suostunut julkaisemaan hänen hellbilly-albumiaan, This Ain't Country. Albumi kuitenkin julkaistiin pian sen jälkeen, kun Williams vaihtoi levy-yhtiötä. Albumin nimeksi tuli Hillbilly Joker, ja muutaman vuoden kuluttua julkaistiin kahden ensimmäisen levyn jäänteistä ja muutamista cover-kappaleista kasattu Long Gone Daddy.


title: Hank Williams III

text: Alkuvuodesta 2004 alkoi Williams yhtyeineen levyttämään uutta materiaalia steel-kitaristinsa Andy Gibsonin kotona Nashvillen itäpuolella. Albumi nimeltään Thrown out of the Bar tuli valmiiksi, mutta levy-yhtiö ei suostunut julkaisemaan sitä. Monien oikeuskäsittelyjen jälkeen, vuonna 2006, saatiin julkaistua albumin paranneltu versio Straight To Hell, josta Wal-Mart vaati sensuroitua versiota. Albumi on myös ensimmäinen countryalbumi, jonka kannessa on nuoren kuuntelijan vanhemmille tarkoitettu varoitus.


title: Hank Williams III

text: Albumin valmistumisen jälkeen Williams erosi Curb Recordsilta (tosin vain siirtyäkseen Mike Curbin toiselle yhtiölle), ja alkoi äänittää uutta albumia, Damn Right, Rebel Proud. Albumi julkaisiin vuonna 2008. Edellisen albumin tapaan albumin kannessa oli varoitus. Vuonna 2010 julkaistiin viimeinen Mike Curbin levy-yhtiön julkaisema albumi Rebel Within.


title: Hank Williams III

text: Vuonna 2011 Williams ilmoitti julkaisevansa neljä albumia samana päivänä; yhden tupla-albumin täynnä countrya ja kaksi raskaampaa albumia. Nämä albumit julkaistiin 6. syyskuuta 2011. Countryalbumit äänitettiin Williamsin omistamalla tilalla, The Haunted Ranchilla.


title: Hank Williams III

text: 3. toukokuuta 2013 Hank 3 ilmoitti kahden uuden albuminsa nimet; Brothers Of The 4X4, countryalbumi, ja A Fiendish Threat, punk/hellbillyalbumi.


title: Hank Williams III

text: Hän on käyttänyt samaa nimeä country-yhtyeelleen vuodesta 1995 asti.


title: Pervasiivinen peli

text: Pervasiivinen peli on tiukasti jokapäiväiseen elämäämme sidottu peli, jossa käytetään elinympäristön välineitä, asioita ja ihmisiä. Adjektiivi pervasiivinen tarkoittaa, että jokin on ympäristössä kaikkialle läpitunkeva tai joka puolelle levinnyt. Toisin sanoen pervasiiviset pelit leviävät jokapäiväiseen elämäämme hämärtäen todellisuuden ja pelimaailman rajoja. Näissä peleissä nykyteknologia sulautuu hienovaraisella tavalla osaksi peliä ja esimerkiksi matkapuhelin saattaa olla yksi tärkeimpiä pelin apuvälineitä.


title: Pervasiivinen peli

text: Pervasiivisissa peleissä pelimaailma laajentuu pelien perinteisen taikapiirin ulkopuolelle. Pelin todellisesta maailmasta erottava taikapiiriraja muuttaa toiminnan sosiaalisia sääntöjä: Nyrkkeilykehässä lyöminen on sallittua ja shakkilaudalla hevoset syövät sotamiehiä. Taikapiirin sisäpuolella pelaaja on selkeästi pelimaailmassa, mutta ympyrän ulkopuolella reaalimaailmassa. Pervasiivisissa peleissä tämä raja hämärtyy niin sosiaalisessa, tilallisessa kuin ajallisessakin suhteessa. Monenlaisissa peleissä lautapeleistä verkkopeleihin ja larppeihin voi olla pervasiivisia piirteitä. Lähes kaikille pelityypeille yhteistä on ihmisen käyttämien jokapäiväisten teknologioiden hyödyntäminen pelissä. Useimmin tämä tarkoittaa matkapuhelinta ja bluetoothin tai infrapunan käyttöä, sekä internetiä. Myös GPS-teknologia ja kannettavat kämmentietokoneet ovat suosittuja välineitä.


title: Pervasiivinen peli

text: Amerikkalainen pelitutkija Jane McGonigal on jo vuosia tutkinut ja kehittänyt pervasiivisiä pelejä. Hänen pelinsä käyttävät vaihtelevasti teknologiaa, joissakin peleissä sitä ei ole lainkaan ja toisissa esimerkiksi matkapuhelimella on suuri rooli. Suuressa osassa Avant Gamessa kehitetyissä peleissä yhteisön voima. Pelaajat luovat verkkoon esimerkiksi yhteisön, jossa keskustellaan pelistä, vihjeistä ja tehtävistä.


title: Pervasiivinen peli

text: Euroopassa pervasiivisia pelejä on tutkinut erityisesti Euroopan Unionin rahoittama pelitutkimusprojekti IPerG, joka suunnittelee ja testaa aktiivisesti eri tyylisiä pervasiivisiä pelejä. He ovat kehitelleet muun muassa sosiaalisesti mukautuvia pelejä, joissa tutkitaan miten peli sulautuu normaaliin sosiaaliseen ympäristöön. Tärkeässä osassa ovat myös liveroolipelit, joiden tuottamaa pelikokemusta on merkittävästi laajennettu hyödyntäen kannettavaa teknologiaa kuten matkapuhelimia.


title: Pervasiivinen peli

text: IPerG:in yksi mielenkiintoisimpia pervasiivisia pelejä on Prosopopeia, joka järjestettiin Tukholmassa. Peli kesti tauotta 52 tuntia ja pelimaailmana toimi Tukholma ja sen lähiympäristö. Kyseessä oli teknologisesti tehostettu liveroolipeli jossa pelaajat olivat henkimaailman agentteja, etsien kadonneita henkiä. Pelin juoni ja ideat olivat vahvasti sidottuja todelliseen elämään, käyttäen hyväksi historiaa, kaupunkilegendoja ja kummitustarinoita. Pelissä käytettiin paljon nykyaikaista ja jokapäiväistä teknologiaa kuten matkapuhelimia. Esimerkiksi kun pelaajat ottivat yhteyttä henkimaailman olentoihin tapahtui se laitteen kautta, jonka sisällä oli normaali matkapuhelin. Pelin vetäjät kommunikoivat henkinä pelaajien kanssa kyseisten matkapuhelinten kautta. Pelaajille ei kerrottu etukäteen tulevia pelin tapahtumia ja pelissä liikkuminen oli hyvin vapaata. Tämä johti siihen, että jos pelin ulkopuoliset henkilöt ottivat yhteyttä pelaajiin niin nämä eivät tienneet kuuluivatko henkilöt peliin vai eivät. Toisin sanoen peli sulautui vahvasti todelliseen ympäristöön käyttäen hyväksi sen paikkoja, henkilöitä ja tapahtumia. Prosopopeiassa pelin maagisen ympyrän rajat ovat hyvin hämärät ja peli on vahvasti pervasiivinen.


title: Pervasiivinen peli

text: Tampereen Hypermedialaboratoriossa kehitettiin peli nimeltä Pohjoisen laulut, joka on Tampereen kaupunkiin sijoittuva fantasiapeli. Pelissä pelaaja omaksuu shamaanin roolin ja hänen taikarumpunaan toimii Nokia N-Gage -puhelin. Pelaaja liikkuu ympäri Tamperetta etsien kaupungin päällä olevaa henkistä maailmaa taikarumpunsa avulla. Tietyillä paikoilla kaupungissa Nokia N-Gage reagoi henkiseen maailmaan ja pelaajaa pääsee suorittamaan esimerkiksi erilaisia tehtäviä tai saa haltuunsa mielenkiintoisia tietoja. Pohjoisen laulut on hyvä esimerkki siitä miten pelielementit voivat olla paikkasidonnaisia ja pelaajan on löydettävä nämä paikat päästäkseen peliin sisälle. Nokia N-Gage toimi tässä porttina kahden eri maailman välillä.


title: Pervasiivinen peli

text: 4orty2wo Entertainmentin I Love Bees -peli toimi mainoskampanjana Halo 2 -pelille. Pelin pääjuoni rakentui Halo 2:n juonen ympärille, mutta peli sekoittui vahvasti myös reaalimaailman kanssa. Pelin lähtökohdat olivat hyvin erilaiset kuin Halo 2 -pelissä. Peli käynnistyi, kun aiempiin pervasiivisiin peleihin osallistuneille henkilöille jaettiin postitse muovinen karhu, joka oli täytetty hunajalla ja irtokirjaimilla joista muodostui lause "I LOVE BEES". Samaan aikaan I, Robot –elokuvan alussa esitettiin Halo 2:n mainosta. Mainoksessa väläytettiin aina välillä ilovebees.com –osoitetta. Kyseinen sivusto vaikuttaa aluksi tavalliselta hunajafarmarin kotisivulta, mutta se sisältää erikoisia koodeja ja komentoja, ja sivut ovat hyvin sekavat. Nämä tapahtumat ja erikoiset verkkosivut saivat ihmiset pohtimaan, että kyseessä on mysteeri, joka tulee selvittää. Vihjeitä saaneet pelaajat alkoivat levittää I Love Bees -verkko-osoitetta ystävilleen ja sana mysteeristä levisi. Peliin osallistujat alkoivat saada lisävihjeitä ja he saattoivat saada puheluita jopa julkisiin puhelinkoppeihin. Peli sekoitti tehokkaasti pelimaailman ja todellisen maailman rajoja.


title: Pervasiivinen peli

text: Pervasiivisia pelejä on kehitetty myös lapsille. Yhtenä esimerkkinä on Savannah-peli, jossa pelimaailmana toimi koulun urheilukenttä ja kämmentietokone. Kämmentietokoneen avulla urheilukenttä muuttui savanniksi, jossa lapset olivat elämästään taistelevia leijonia. Tarkoituksena oli opettaa lapsille pelin kautta tietoa savannin elämästä ja luonnosta. Lasten tehtävänä oli selvitä hengissä savannilla etsien ruokaa, vettä ja suojapaikka. Lapset kertoivat päässeensä peliin sisälle erittäin voimakkaasti ja kokeneensa voimakkaita pelon tunteita, kun heidän henkeään uhattiin. Pervasiivisia ominaisuuksia pelissä oli normaalin urheilukentän muokkautuminen täysin uudeksi pelimaailmaksi uuden teknologian avulla.


title: Pervasiivinen peli

text: Koska pervasiivisissa peleissä pelaaminen tapahtuu monesti reaaliympäristössä, ovat pelin fyysiset rajat usein hyvin laajat. Tämä aiheuttaa päänvaivaa erityisesti pelin vetäjille. Pelaamisen tapahtuessa usein julkisissa tiloissa on tärkeää muistaa, että pelin säännöt ja pelaaminen eivät riko yhteiskunnan sääntöjä ja lakeja. Keskustelua pervasiivisten pelien moraalista ja pelin oikeuksista käydään jatkuvasti. Kritiikin tekee aiheelliseksi erityisesti se, että peliin sotketaan usein ihmisiä pelin ulkopuolelta, jotka eivät tiedä pelistä mitään. Onkin tärkeää pohtia kuinka pitkälle näitä ulkopuolisia voidaan ottaa peliin mukaan ja mitä haittaa siitä heille voi olla.


title: Metanoia

text: Metanoia on australialainen death metal -yhtye, joka perustettiin vuonna 1990 Townsvillessä. Yhtye äänitti kolme albumia ennen kuin lopetti toimintansa vuonna 2000.


title: Sormenjälki

text: Sormenjälki on sormen ihon kohoumista ja matalista kohdista muodostuva kuvio, tai sen jättämä jälki pinnalla, johon ihminen on sormin koskenut. Sormenjälkiä esiintyy sekä ihmisillä että eräillä eläimillä. Sormenjäljet ovat muuttumattomat ja yksilölliset, minkä takia niitä käytetään ihmisillä tunnisteina erilaisissa sovelluksissa, kuten passeissa. Sormenjälkiä myös kootaan tietokantoihin muun muassa rikostutkinnan avuksi. Sormenjäljillä onkin suuri merkitys rikosten ratkaisemisessa. Sormenjälkiä vastaavat varpaissa samankaltaiset varpaanjäljet, jotka ovat yhtä lailla yksilöllisiä.


title: Sormenjälki

text: Sormenjälkien on pitkään arveltu auttaneen ihmisiä tarttumaan paremmin objekteihin lisäämällä sormien ja esineiden välistä kitkaa. Manchesterin yliopiston tutkimusryhmä päätyi kuitenkin vuonna 2009 tutkimuksissaan siihen johtopäätökseen, että sormenjäljet eivät lisää kitkaa merkittävästi. Joissain koetilanteissa sormenjäljet jopa heikensivät otetta objekteista. Sormenjälkien onkin kitkan sijaan arveltu lisäävän käsien kosketusherkkyyttä ja tuntoaistin tarkkuutta sekä ihon venyvyyttä. On mitattu, että sormenjälkien avulla ihminen voi tuntea sormenpäillään jopa 200 mikrometrin suuruisia rakenteita.


title: Sormenjälki

text: Sormenjäljet kehittyvät sikiölle kolmannen ja neljännen raskauskuukauden aikana. Harjanteet ja poukamat alkavat kehittyä peukaloiden ja sormien ihosta. Yhdeksännentoista raskausviikon aikaan, noin puolessa välissä raskausaikaa, sormenjäljet ovat saavuttaneet lopullisen muotonsa. Tämän jälkeen ne pysyvät samanlaisia koko elämän ajan, eikä niitä voi muuttaa keinotekoisesti. Vahingoittuneenkin ihon sormenjäljet palautuvat ennalleen ihon parantuessa. Sormenjäljet voivat kuitenkin kadota ihon kuoriutuessa. Tätä tiedetään tapahtuneen esimerkiksi kapesitabiinia sisältävän syöpälääkkeen käyttäjille. Sormenjäljet palautuvat, kun iho kasvaa takaisin.


title: Sormenjälki

text: Sormenjäljissä on tiettyä periytyvyyttä, mutta ne eivät periydy täysin samanlaisina vanhemmilta lapsille. Jopa identtisillä kaksosilla on erilaiset sormenjäljet. Täysin samanlaisia sormenjälkiä ei tiedetä koskaan tavatun.


title: Sormenjälki

text: Sormenjäljet jaetaan usein Henryn järjestelmän mukaisesti kolmeen pääryhmään. Nämä ryhmät ovat kaari, silmukka ja pyörre. Kaarityyppisissä sormenjäljissä, joita on noin 5 prosenttia kaikista sormenjäljistä, kohoumat kulkevat sivulta toiselle kääntymättä takaisinpäin. Osassa kaarista esiintyy niin sanottu teltta, jolloin tavallisesti keskellä sormea kohoumat nousevat selvästi sormen päätyä kohden muodostaen telttamaisen ulokkeen. Silmukkatyypissä sormenjäljessä kohoumat kulkevat sivulta keskelle, kunnes kääntyvät takaisinpäin. Silmukat voidaan vielä luokitella sen mukaan, kummalle puolelle ne aukeavat. Suurin osa, 60-70 prosenttia, kaikista sormenjäljistä on silmukkatyyppisiä. Loput 25-35 prosenttia ovat pyörteisiä. Pyörretyypissä on ainakin yksi kokonainen ympyrä ja kaksi telttakuviota. Kaikki pyörresormenjäljen kohoumat ikään kuin kiertävät ympyrän keskipisteen ympäri.


title: Sormenjälki

text:
Kohoumat ovat sormenjälkien pienimpiä yksiköitä. Yleisimpiä kohoumatyyppejä on esitelty kuvissa.
Eräissä muinaisissa kulttuureissa sormenjälkiä käytettiin tapana "allekirjoittaa" sopimuksia. Muinaisessa Babylonissa käytettiin savilaattoja, joihin vaadittiin sormen jälki varmistukseksi. Sormenjälkiä savilaatoilla ja dokumenteissa on löydetty myös muinaisesta Kiinasta ja 1500-luvun Persiasta. Persiasta on myös säilynyt havainto, jossa todettiin, ettei kahta samanlaista sormenjälkeä ole olemassa.


title: Sormenjälki

text: Vuonna 1696 Marcello Malpighi, anatomian professori Bolognan yliopistolta huomasi kohoumat, spiraalit ja silmukat sormenjäljissä, muttei maininnut mitään niiden käyttämisestä ihmisten tunnistamiseen. Vuonna 1823 eräs toinen anatomian professori teki väitöskirjan, jossa hän muun muassa käsitteli sormenjälkien yhdeksää erilaista tyyppiä. Hänkään ei maininnut mahdollisuutta tunnistaa ihminen sormenjäljen perusteella.


title: Sormenjälki

text: Englantilainen Sir William Herschel päätti vuonna 1858 alkaa käyttää kätensä jälkeä sopimusten takana merkkinä allekirjoituksestaan. Hän ajatteli tämän estävän huijareita väärentämästä hänen allekirjoitustaan. Vähän ajan kuluttua Herschel siirtyi käyttämään merkkinään vain etu- ja keskisormiaan. Hän alkoi myös kerätä sormen- ja kädenjälkiä ja huomasi kokoelmansa kasvaessa, että nämä jäljet pysyivät samanlaisina läpi elämän ja että kaikkien jäljet olivat yksilölliset.


title: Sormenjälki

text: Vuonna 1870 ranskalainen antropologi Alphonse Bertillon kehitti tavan tunnistaa ihmisiä tiettyjen ruumiinominaisuuksien perusteella. Järjestelmään kuului pään ja muun kehon mittasuhteita, jotka eivät muuttuisi ihmisen aikuiselämän aikana. Järjestelmä nimettiin Bertillonin järjestelmäksi keksijänsä mukaan. Järjestelmää käytettiin sen tietyistä puutteista huolimatta kolmenkymmenen vuoden ajan, kunnes löydettiin kaksi niin samanlaista miestä, että järjestelmä todettiin kelvottomaksi. Bertillonin järjestelmästä on peräisin tapa kuvata rikolliset edestä ja sivulta.


title: Sormenjälki

text: Samana vuonna tohtori Henry Faulds alkoi tutkia sormenjälkiä. Hän huomasi niiden mahdollisuudet ja kehitti järjestelmän ihmisten tunnistamiseksi sormenjälkien perusteella. Faulds julkaisi aiheesta artikkelin, jossa hän myös pohti jälkien ottamista musteella. Hän välitti tiedon ajatuksestaan Charles Darwinin kautta Sir Francis Galtonille, joka alkoi tutkia sormenjälkiä 1880-luvulla. Galton julkaisi vuonna 1892 kirjan, jossa hän kertoi sormenjälkien pysyvyydestä ja yksilöllisyydestä. Hän myös esitti kirjassaan ensimmäisen tunnetun tavan luokitella sormenjälkiä ja totesi, ettei sormenjäljistä voi päätellä yksilön älykkyyttä tai geneettistä historiaa. Galtonin laskelmien mukaan todennäköisyys kaksille samanlaisille sormenjäljille oli yhden suhde 64 miljardiin. Galton esitti kirjassaan alkuperäiset viisi sormenjäljissä esiintyvää muotoa: "piste", "päättyvä kohouma", "aitaus", "haarautuma" ja "saari". Näihin viitataan joskus "Galtonin detaljeina".


title: Sormenjälki

text: Vuonna 1891 argentiinalainen poliisi Ivan Vučetić ryhtyi Francis Galtonin tutkimusten inspiroimana pitämään ensimmäistä sormenjälkirekisteriä, jonka avulla hän tunnisti vuonna 1892 rikostutkinnassa henkilön ovenkarmista löytyneen verisen sormenjäljen avulla.


title: Sormenjälki

text: Englannissa ja Walesissa sormenjälkiä alettiin käyttää rikostutkinnassa vuonna 1901. Yhdysvaltain asevoimat aloitti sormenjälkien käytön tunnistamiseen vuonna 1905. Suomessa Senaatin talousosasto teki joulukuussa 1908 päätöksen suomalaisten sormenjälkien rekisteröimisestä. Ensimmäinen sormenjälki otettiin Helsingin poliisilaitoksen antropometrisen toimiston kokoelmiin 2. helmikuuta 1909.


title: Sormenjälki

text: Vuonna 1918 Edmond Locard esitti, että jos sormenjälkien väliltä löytyy 12 samanlaista yksityiskohtaa, voidaan katsoa että kyseessä ovat samat jäljet. Tämä kriteeri on käytössä vieläkin useissa eri maissa.


title: Sormenjälki

text: Alun perin sormenjälkiä tutkittiin manuaalisesti ja jälkien vertailu arkistoissa oleviin oli hyvin työlästä. Tekniikan kehityttyä sormenjälkien tunnistaminen tapahtuu automaattisesti tietokoneiden ja sormenjälkirekisterin avulla.


title: Sormenjälki

text: Sormenjälkitunnistus on kehittynyt aikaisemmasta vain kuvan ottamisesta monimutkaisempaan ja tarkempaan kokonaisvaltaiseen järjestelmään, joka ottaa huomioon niin paineen kuin sormen lämpötilankin. Täten pelkällä sormenjäljen kuvalla huijaaminen ei onnistu kuten ennen.


title: Sormenjälki

text: Yhden sormen sormenjälkiä lukevat sensorit voidaan jakaa optisiin, paine-, termisiin, kapasitiivisiin ja ultraäänisensoreihin. Optinen tunnistin toimii tyypillisesti valaisemalla lasilevylle asetettua sormea ja keräämällä siitä heijastuneen valon prisman avulla. Painesensoreissa mitataan pietsosähköisillä kiteillä sormen harjanteiden ja laaksojen paine-eroja. Termiset sensorit mittaavat sormen eri kohtien lämpötilaeroja pyrosähköisten elementtien avulla. Kapasitiiviset sensorit mittaavat sormen eri kohtien potentiaalieroja harjanteiden ja laaksojen välillä. Ultraäänisensorit toimivat ultraäänipulssien avulla: menetelmässä käytetään useita aallonpituudeltaan erilaisia pulsseja, joiden avulla sormenjälki mitataan tarkasti.


title: Sormenjälki

text: Sormenjälkiä voidaan käyttää tunnistautumismenetelmänä esimerkiksi turvajärjestelmissä, henkilötodistuksissa ja salasanojen korvikkeina tai lisänä. Sormenjälkitunnistuksessa henkilö painaa sormensa laitteeseen, joka kuvaa sormen. Kuvasta lasketaan eri algoritmien avulla salattu vastine, jota verrataan järjestelmään tallennettuun aikaisempaan versioon sormenjäljestä. Sormenjäljen lisäksi varmuutta voidaan lisätä eri toimilla, kuten salasanoilla, kämmentunnistuksella, kasvojentunnistuksella, iiristunnistuksella tai kulkukortilla.


title: Sormenjälki

text: Euroopan unionin alueella alettiin vuoden 2009 heinäkuussa liittää jokaiseen uuteen passiin henkilön sormenjäljet. Tarkoituksena on muun muassa varmistaa, että passia käyttää vain se henkilö, jolle se on myönnetty. Sormenjäljet liitetään kummankin käden etusormesta, mikäli sille ei ole estettä. Sormenjälkien ottamisen seurauksena syntyy myös sormenjälkirekisteri, jonka käyttöä rikostutkinnassa on pohdittu. Yhdysvalloissa on vuodesta 2004 lähtien otettu kaikilta maahan viisumilla saapuvilta kasvokuva ja sormenjäljet tietokantaan, jossa niitä on vertailtu rikollis- ja terroristirekistereihin. Isossa-Britanniassa sormenjälkiä on käytetty myös kouluissa kouluruokailuissa ja kirjastoissa, mikä on herättänyt paljon keskustelua.


title: Sormenjälki

text: Sormenjälkiä on käytetty rikostutkinnassa 1890-luvulta lähtien. Ihmisiltä jää sormienjälkiä kaikkialle, ja tämä voi auttaa poliisia selvittämään rikospaikalla olleiden henkilöiden henkilöllisyyden. Yleensä sormenjälkiä jää tasaisille pinnoille kuten lasiin. Nykyään sormenjälkiä voidaan kuitenkin löytää jopa ruumiista SERS-teknologian avulla. SERS perustuu laserin, ramansironnan ja nanohiukkasten käyttöön.


title: Sormenjälki

text: Yhdysvaltalainen "Urban Institute's Justice Policy Center" huomasi tutkimuksessaan, että DNA-todisteet ratkaisivat omaisuusrikoksia kaksi kertaa paremmin kuin sormenjälkiin tai silminnäkijöihin perustuvat todisteet. Vertaillessaan pelkästään DNA:ta ja sormenjälkiä ryhmä totesi, että DNA oli viisi kertaa tehokkaampi epäillyn löytämisessä ja johti yhdeksän kertaa useammin pidätykseen. Toisaalta on taas sanottu, että sormenjälkien avulla ratkaistaan noin kymmenen kertaa enemmän rikoksia kuin DNA:n avulla. Sormenjäljet ovatkin yhä halvin ja luotettavin yksittäinen tapa tunnistaa ihminen.


title: Sormenjälki

text: Latentti sormenjälki on paljain silmin näkymätön tai lähes näkymätön ja muodostuu hien, rasvan ja lian jäämistä. Latentti sormenjälki saadaan esille kemiallisin ja mekaanisin keinoin. Mekaanisesti sormenjälki voidaan tuoda esille sormenjälkijauheen avulla. Jauhe tarttuu pinnalle jääneeseen tahmeaan ainekseen, joka on peräisin sormen ihon kohoumista. Kemiallisesti sormenjälki voidaan saada esille pinnalle jääneiden aineiden kanssa reagoivan aineen avulla. Yleisin reagenssi on sormenjäljen aminohappojen kanssa reagoiva ninhydriini. Muita vaihtoehtoja ovat esimerkiksi liimahöyrymenetelmän syanoakrylaatti ja europium(IV)komplekseihin perustuva menetelmä. Myös kultaa ja pitkäketjuisia hiilimolekyylejä käytetään joissain tapauksissa sormenjälkien esiintuomiseen.


title: Sormenjälki

text: Näkyvät jäljet ovat jääneet johonkin aineeseen, kuten vereen, joka paljastaa ne paljaallekin silmälle. Jäljet jäävät, kun sormi koskettaa verta, likaa, mustetta tai rasvaa sileän pinnan päällä. Painautunut jälki on jäänyt johonkin pehmeään aineeseen, kuten vahaan, saveen tai maaliin. Siinä sormen kohoumat ovat painaumia ja toisinpäin. Painautuneet jäljet voidaan usein valokuvata suoraan pinnalta lisäämättä niihin mitään kemikaaleja.


title: Sormenjälki

text: Ihmisen lisäksi myös ainakin gorilloilla, simpansseilla ja koaloilla on yksilölliset sormenjäljet. Nämä jäljet ovat hyvin samanlaiset kuin ihmisillä.


title: Sormenjälki

text: Sormenjäljet paljastavat ihmisestä muutakin kuin muotonsa. Sormenjäljet sisältävät sekoituksen ihosoluja, hikeä ja muualta tarttuneita aineita. Näitä ominaisuuksia tutkimalla voidaan esimerkiksi todeta, polttaako kyseinen henkilö tupakkaa, käyttääkö hän päihteitä tai onko hän käsitellyt räjähdeaineita. Sormenjäljistä voidaan esimerkiksi löytää kotiniinia, joka on nikotiinin aineenvaihdunnan tuote, ja näin päätellä henkilön tupakoivan.


title: Sormenjälki

text: Sormenjälkien ja diabeteksen yhteyttä on tutkittu. Alankomaalainen tutkimusryhmä pisteytti koehenkilöiden sormenjäljet niiden kohoumien perusteella ja totesi selvän korrelaation glukoosinkestävyyden ja sormenjälkien välillä. Tutkimusryhmä arveli tämän johtuvan sormenjälkien muotoutumisesta kohdussa erilaisissa olosuhteissa ja toivoi tutkimuksen antavan uusia tapoja tutkia sikiöitä. Sama tutkimusryhmä myös huomasi niin sikiön hedelmöittymisen vuodenajan kuin nälkiintymisenkin vaikuttavan sormenjälkiin selvästi, mistä tutkijat päättelivät, että ympäristötekijät vaikuttavat sormenjälkien muotoihin.


title: Periaate

text: Periaate tarkoittaa toiminnan, menettely- tai ajattelutavan perusajatusta, johtavaa ajatusta, ohjenuoraa, perussääntöä.


title: Öljykenttä

text: Öljykenttä on alue maankuoressa, jossa on maaöljyä ja joka voidaan nostaa maan pinnalle öljypumpuilla ja jalostaa polttoaineeksi. Koska öljykentät kattavat yleensä laajoja alueita, jopa satoja neliökilometrejä, kentän täyteen hyväksikäyttöön tarvitaan lukuisia öljypumppuja ympäri aluetta.


title: Öljykenttä

text: Kun öljykenttä löydetään, tuotanto on yleensä aluksi vähäistä, johtuen siitä että tarvittavaa infrastruktuuria ei ole asennettu. Alueella voi olla varsinaisten öljypumppujen lisäksi öljykentän reunuksien selvittämistä varten tutkimusöljypumppuja. Lisäksi infrastruktuuriin kuuluu öljyputkia kuljettamaan öljy muualle sekä asuntoja työntekijöille, jotka voivat joutua työskentelemään alueella kuukausia tai vuosia.


title: Öljykenttä

text: Maapallolla on yli 40 000 öljykenttää maalla ja merellä. Suurimmat ovat Ghawar Saudi-Arabiassa ja Burgan Field Kuwaitissa, joissa on ennustettu olevan yli 60 miljardia barrellia (10 km³) molemmissa. Suurin osa öljykentistä on paljon pienempiä.


title: Resurrection Band

text: Resurrection Band (myös Rez Band tai REZ) on yhdysvaltalainen kristillinen hard rock- ja blues rock -yhtye, joka perustettiin 1960–1970-lukujen vaihteessa Jesus People USA -liikkeen yhteydessä, virallisesti vuonna 1972. Resurrection Bandia pidetään usein ensimmäisenä varhaisena kristillisenä esimetalliyhtyeenä. Tässä suhteessa yhtyeellä oli ratkaiseva asema, kun se avarsi tietä suuntauksen myöhemmille sukupolville. Puolessa välissä uraansa yhtye kävi lähellä merkittävää valtavirran menestystä tehtyään erilaisia tyylikokeiluja radioystävällisen hard rockin ja sanoitustensa kanssa. Resurrection Band edusti alkuaikoinaan sitä, mitä 1970-luvun normeilla pidettiin heavy metalina, ja sen esikoisalbumia "Awaiting Your Reply" verrattiin varsinkin Led Zeppeliniin. Yhtyeen hajottua vuonna 2000 laulaja-kitaristi Glenn Kaiser jatkoi soolouraansa bluesyhtyeellään Glenn Kaiser Band.


title: Resurrection Band

text: Alun perin yhtye soitti nimellä Charity Jesus People Milwaukee -yhteisössä, joka toimi Milwaukeessa, Wisconsinin osavaltiossa. Jesus People USA oli Yhdysvaltojen haara 1960-luvulla alkaneessa Jeesus-liikkeessä, joka oli käytännössä hippiliike kristillisillä aatteilla. Yhdessä vaiheessa Jesus People Milwaukee -yhteisö jakautui neljään alayhteisöön: yhdestä tuli "Jesus People USA Travelling Team" ennen kuin se siirtyi Chicagoon, Illinoisiin. Charity vaihtoi nimensä Resurrection Bandiksi ja yhteisön työ keskittyi yhtyeen tukemiseen. Saavuttuaan Chicagoon Resurrection Band äänitti itsenäisesti neljä kasettia, joita yhtye jakeli konserttiensa päätteeksi. Yhtye esiintyi missä vain pystyivät aina kouluista vankiloihin ja katujen kulmiin. Ensimmäinen kasetti "Music to Raise the Dead" oli tyyliltään hard rockia, kun taas "All Your Life" koostui vain yhtyeen akustisista kappaleista. Jälkimmäiset heijastivat yhtyeen folk-vaikutteista esitystä, jota Resurrection Band soitti vanhoillisemmissa tapahtumissa, kuten hoitokodeissa ja seurakunnissa. Jälkeen mainitut suhtautuivat syvän epäilevästi kristilliseen raskaaseen rockiin ja siihen, että Resurrection Band erikoistui musiikkiin, joka oli sen ajan käsitys heavy metalista.


title: Resurrection Band

text: Neljä vuotta myöhemmin, saatuaan 8000 dollarin lahjoituksen eräältä ystävältä, Resurrection Band äänitti ensimmäisen studioalbuminsa "Awaiting Your Reply" levytyssessioissa, jotka kestivät yötä päivää kahden viikon ajan. Siitä huolimatta että yhtye oli saanut albumin valmiiksi kansitaiteita myöten, mikään levy-yhtiö ei kiinnostunut julkaisemaan albumia. Myös yksikään kristillinen levy-yhtiö ei halunnut ottaa riskiä ja julkaista äänitettä, sillä yhtyeen Led Zeppelinin ja Jefferson Airplanen innoittama musiikki oli liian kiistanalaista kristillisille markkinoille. Kuitenkin huolimatta muiden hengellisen musiikin tuottajien varoituksista, riippumaton Star Song Records päätti julkaista albumin sillä yhtiöllä ei ollut mitään menetettävää. Monien yllätykseksi "Awaiting Your Reply" menestyi musiikkiteollisuudessa, varsinkin kristillisillä markkinoilla, jossa albumi oli listamenestykseltään parhaimmillaan sijalla 6. Siitä huolimatta, että albumi oli väärin ymmärretty aikalaisten kriitikoiden joukossa, nykyisin äänitettä ylistetään ja se on eräässä musiikkikirjassa mainittu sadan tärkeimmän kristillisen musiikkialbumin listalla sijalla 91.


title: Resurrection Band

text: Menestys jatkui toisen studioalbumin, "Rainbow's End" kohdalla. Albumin tyyli pysyi tutussa progressiivisessa hard rockissa ja metallissa, ja muistutti linjaltaan Black Sabbathia ja Aerosmithia. Yhtye itse oli tyytyväinen aikaansaannokseensa, toisin kuin Star Song: Resurrection Bandin piti etsiä uusi levy-yhtiö. "Rainbow's End" on merkittävä sen suhteen, että se on ensimmäinen yhdysvaltalaisen rockyhtyeen albumi, joka ottaa kantaa Etelä-Afrikan rasistiseen apartheid-rotujaotteluun. Vuotta myöhemmin Peter Gabriel toi aiheen maailman tietouteen klassisella kappaleellaan "Biko". Resurrection Band tuli myöhemmin tunnetuksi tavastaan käsitellä eri sosiaalisia ja poliittisia epäkohtia musiikissaan aina sotateollisesta kompleksista yhdysvaltalaisen materialismin korruptoivaan vaikutukseen, kuten myös rasismiin, kodittomuuteen, AIDS:iin, päihderiippuvuuteen, prostituutioon sekä moniin muihin aiheisiin, joita yhtye henkilökohtaisesti kohtasi, kun se vei sanomaansa eteenpäin Chicagon kaupunkiyhteisössä.


title: Resurrection Band

text: Kirjoitettuaan levytyssopimuksen Light Recordsin kanssa Resurrection Band jätti progressiivisen rockin suuntauksensa ja vaihtoit enemmän radioystävällisempään hard rock- ja metallityyliin. Molemmat seuraavat albumit, "Colours" (1980) ja "Mommy Don't Love Daddy Anymore" (1981) olivat musiikillisia merkkiteoksia, jotka molemmat käsittelivät vuoroittain yleisempiä sosiaalisia ongelmia, kuten köyhyyttä ja avioeroja, samoin kuin henkilökohtaisia hengellisiä ongelmia, kuten pelastusta ja opetuslapseutta sekä niiden yhteyttä. Sillä välin kun valtavirta oli vielä totuttautumassa ajatukseen kristillisen hard rockin olemassaolosta, vaihtoehtoiset kristilliset musiikkilehdet ylistivät molempia albumeja, ja näiden lehtien johtava julkaisu Harvest Rock Syndicate antoi molemmille viisi tähteä. Vastaavasti yhtye alkoi saada laajempaa radiosoittoa. resurrection Band yhdisti maineensa voimallisena live-esiintyjänä ja tehokkaan evankelistisen sanomansa – Glenn Kaiser saarnasi usein konserttien päätteeksi – ja saivat myönteisen maineen seurakunnan työntekijöiden joukossa, kuten myös hartaan ihailijakunnan. Menestyksestään huolimatta Resurrection Band siirsi kaikki tuottonsa Jesus People USA -yhteisölle, kuten jäsenet antoivat rahansa New Testament -seurakunnan esimerkin mukaisesti.


title: Resurrection Band

text: Resurrection Band hyödynsi osaa rahoistaan ja rakensi oman äänitysstudion yhteisönsä keskelle. Studio sai myöhemmin lempinimen "Tone Zone". Siitä huolimatta että studio pystytettiin kengännauhabudjetilla, yhtye äänitti siellä toisen albuminsa "D.M.Z" kesällä 1982. Albumi edusti pientä siirtymävaihetta yhtyeen soundissa, ja oli puoliksi Van Halenin inspiroimaa hard rockia, ja sisälsi Stu Heissin energisiä kitarasooloja. Toinen puoli albumista taas oli lähestymistavaltaan enemmän uutta aaltoa: kiistanalaista tyyliä, jota yhtye jatkoi myöhemmillä julkaisuillaan suuremmalla tarmolla. Albumin jakautunut ilmaisu ei saanut kovin hyvää vastaanottoa kriitikoilta. Siitä huolimatta kaksi albumin kappaletta osoittautuivat vakioiksi yhtyeen live-esityksissä: "Military Man" ja "White Noise".


title: Resurrection Band

text: Nämä kappaleet sisältyivät myös yhtyeen toiselle julkaisulle "Live Bootleg", live-albumille, joka äänitettiin Odeonissa, Chicagossa lokakuussa 1983 innokkaan yleisön edessä. Tämä oli yhtyeen ensimmäinen julkaisu Sparrow Recordsilla, yhdellä suurimmistä ja menestyneimmistä kristillisistä levy-yhtiöistä, joka tuolloin etsi lisää kristillisiä yhtyeitä, joille evankeliointi oli tärkein tavoite. "Live Bootleg" oli ensimmäinen albumi, joka julkaistiin yhtyeen lyhennetyllä nimellä "Rez Band", jonka yhtyeen ihailijat olivat keksineet ja vakiinnuttaneet. Albumi sisälsi kappaleita, jotka käsittelivat lukioikäisten opiskelijoiden ongelmia. Yhtye jatkoi tätä sanoitusaihetta niin kauan urallaan, kuin levyttivät musiikkia.


title: Resurrection Band

text: Sen jälkeen kun yhtye oli tehnyt muutaman menestyksekkään kiertueen yhdysvalloissa ja Euroopassa 1980-luvun alussa muiden kristillisten hard rock -yhtyeiden, mukaan lukien ruotsalaisen Jerusalemin kanssa, kriitikot ja ihailijat näkivät Rez Bandin johtavana kristillisenä hard rock -ryhmänä. Sen tuloksena, kun yhtye julkaisi "Hostagen" loppuvuonna 1984, kuuntelijat yllättyivät taas yhtyeen muutoksesta: kaikessa kosketinsoitinpainotteisuudessaan albumi heijasti yhtyeen kasvavaa kiinnostusta uusi aalto -musiikkiin. "Hostagen" ensimmäisellä singlellä ""S.O.S."" on hädin tuskin yhtään kitaroita. Tästä huolimatta single ylti viikkokausiksi kärkeen kristillisten rocksinglejen listalla ja yhtye kiinnitti aivan uuden yleisön mielenkiinnon. Muutos oli kuitenkin kiistanalainen ja jakoi runsaasti kriitikoiden mielipiteitä.


title: Resurrection Band

text: Rez Band ei kuitenkaan täysin hylännyt hard rock -soundiaan. Seuraava single "Crimes", jonka laulaa Wendi Kaiser, on perinteinen moshattava Rez Band -kappale, joka kertoo kaupungin sisäisestä väkivallasta, aiheesta, josta Jesus People USA -yhteisö tietää ensi kädessä. "Crimes" oli vielä suositumpi kristillisillä radiokanavilla ja sai myös jonkin verran lähetysaikaa valtavirran rock-asemilla sen ansiosta, että kappaleesta kuvattiin yksi ensimmäisistä kristillisen alan musiikkivideoista, jotka pääsivät MTV-lähetykseen.


title: Resurrection Band

text: Valtavirran menestyksen pikaisella maistamisella oli suuri vaikutus yhtyeen seuraavaan julkaisuun "Between Heaven 'n Hell", joka hylkäsi useimmat "Hostagen" uusi aalto -tyylittelyt, ja korvasi ne radioystävällisemmällä "Colours"-albumin tyylisellä hard rock -ilmaisulla. Yhtye lyhensi nimeään entisestään "REZ":iin. Yhtye hyötyi merkittävästi sitä, että iso Capitol Records -levy-yhtiö jakeli Sparrow Recordsin julkaisuja. Sanoitusote muuttui sikäli, että yhtye ei viitannut enää Jumalaan tai Jeesukseen, vaikka näkökulma säilyi kristillisenä. Tarttuvasta "Love Comes Down" -kappaleesta tuli albumin ensimmäinen single. "Love Comes Downista" kuvattiin musiikkivideo, joka sisältää paljon tanssikoreografiaa, oli aiempia videoita ammattimaisemmin tuotettu. Sen ansiosta video sai huomattavasti enemmän lähetysaikaa MTV:llä, kuin "Crimes" ikinä. Yhtyeen kiistanalaisin päätös oli kuitenkin lopettaa perinteinen alttarikutsu-tapansa konserttiensa päätteeksi, myönnytyksenä soittaa enemmän maallisissa tapahtumissa julkaisukiertueella. Tämän vuoksi jotkut syyttivät yhtyettä siitä, että he hylkäsivät sanomansa valtavirran menestyksen vuoksi.


title: Resurrection Band

text: Kesti kolme vuotta ennen kuin yhtye palasi studioon äänittämään seuraavaa albumiaan, ja moni asia muuttui sinä aikana: Rez ei ollut enää kantava voima kristillisellä alalla. Sen sijaan glam metal -yhtye Stryper oli tehnyt esiintulonsa keltamustaisessa loistossaan, ja toi kristillisen metallin valtavirtaan albumillaan "To Hell with the Devil" vuonna 1986. Stryper myi miljoonia albumeita, ja hallitsi MTV:n listoja videoillaan, ja Amy Grant pääsi Yhdysvaltojen pop-listan sijalle yksi singlellään "The Next Time I Fall". Myös kristillinen vaihtoehtomusiikki oli uurtanut tiensä valtavirtaan, kun The 77s kirjoittivat levytyssopimuksen Island Recordsin kanssa, ja sen omaa nimeä kantava albumi sai suosivan arvostelun Rolling Stone -lehdessä. Lisäksi tuona aikana Jesus People USA lanseerasi ensimmäisen vuosittaisen Cornerstone Festival -tapahtuman, joka toimisi ponnahduslautana monille tuleville valtavirran menestyksille, kuten Sixpence None the Richer ja P.O.D..


title: Resurrection Band

text: Myös Rez:n kokoonpano muuttui tuona aikana: basisti Jim Denton lähti yhtyeestä mennäkseen teologiseen seminaariin ja hänen tilalleen tuli pitkäaikainen Rez-roudari ja lauluntekijä Roy Montroy, josta tulisi pian merkittävä luova voima yhtyeessä.


title: Resurrection Band

text: Siitä huolimatta että Rez jäi paitsi valtavirran menestyksestä, johon yhtye oli väitetysti avannut tietä muille yhtyeille, Rez oli joka tapauksessa kiinnostuneempi käyttämään musiikkiansa kertoakseen sekä ei-kristityille Jumalasta, että kristityille heidän vastuustaan vapaudettomille ja heidän ympärillään tapahtuvalle tuskalle. Rez palasi studioon vuonna 1988, minkä tuloksena oli "Silence Screams": albumi, joka sekoitti bluesia, hard rockia ja heavy metalia. Tämä sekoitus toimi myös musiikillisena kaavana, joka jatkuisi yhtyeen seuraavilla julkaisilla. "Silence Screams", joka sisältää hämmentävän kansikuvan, käsittelee voimakkaasti sosiaalisia huolia, kuten aborttia, ahneutta, rotujaottelua ja terrorismiakin. Tällä, kuten vuonna 1979 käsitellessään apartheidia, yhtye todisti olevansa kantaa ottavissa aiheissa edelläkävijä. Albumi on myös sen suhteen ainutlaatuinen, että se oli yhtyeen oman levy-yhtiön Grr Recordsin ensimmäinen julkaisu. Grr Records on sanaleikki Myrrh Recordsista: yhdestä aikansa suurimmasta kristillisestä levy-yhtiöstä. Nyt yhtye saattoi harjoittaa täyttä luovaa vapautta ja taloudellista musiikkinsa hallintaa.


title: Resurrection Band

text: Luovasti vilkastuneena Rez julkaisi uuden studioalbumin keskimäärin kahdeksantoista kuukauden välein. "Innocent Blood", "Civil Rites" ja "Reach of Love" jatkoivat "Silence Screamsin" aloittamaa kaavaa: jokainen albumi käsitteli ajankohtaisia sosiaalisia ja hengellisiä huolia, kuten myös sisälsi enemmän ja enemmän bluesvaikutteita. Viimeksi mainittu johtui pitkälti laulaja Glenn Kaiserista, joka oli aloittamassa uutta uraa bluesartistina Rezin ulkopuolella. Kaiserin keskittyessä enemmän soolouraansa Roy Montroystä tuli merkittävämpi lauluntekijä Rezissä. "Reach of Love" -albumilla hän kirjoitti jokaisen kappaleen itse, mihin muut yhtyeen jäsenet eivät olleet aiemmin yltäneet. Tässä vaiheessa kuitenkin sekä kriitikot, että yhtye itse alkoivat olla sitä mieltä, että "Silence Screams" -albumilta alkanut kaava muuttui koko ajan väljähtäneemmäksi, ja että yhtye oli juuttunut tottumuksiinsa. Tämän vuoksi, ensimmäistä kertaa yhtyeen historiassa, Rez haki luovaa innoitusta Jesus People USA -yhteisön ulkopuolelta, jolloin mukaan tuli Ty Tabor, King’s X -yhtyeen basisti-laulusolisti.


title: Resurrection Band

text: Ty Taborin vaikutuksesta albumi "Lament" julkaistiin vuonna 1995. Toisin kuin yhtyeen aiemmat levytykset, "Lament" on yhtyeen ensimmäinen konseptialbumi, joka kertoo yhden miehen pettymyksestä elämän kovuuteen ja julmuuteen sekä kasvavasta tajuamisesta, että asiat eivät voi muuttua ellei hän koe hengellistä pelastusta. Yhtyeen ymmärtäessä kappaleiden järjestyksen merkityksen, Resurrection Band (joka palasi nyt vanhaan nimeensä) soitti koko albumin kappalelistan alusta loppuun Lament-kiertueellaan. Tämä oli tarpeeksi harvinaista rockmusiikissa - lukuun ottamatta The Whota ja Styxia - mutta ennen kuulumatonta kristillisessä rockissa. Tämän tuloksena pitkäaikaiset ihailijat ja kriitikot ylistivät "Lamentin" luovaa uudistusta, ja jotkut kutsuivat albumia jopa yhdeksi yhtyeen hienoimmista.


title: Resurrection Band

text: Huolimatta "Lamentin" saamasta vastaanotosta, Resurrection Band päätti kiertueen päätteeksi lopettaa uransa. Tästä ilmoituksesta huolimatta Resurrection Band palasi yhteen kerran vuodessa soittaakseen keikan vuosittaisessa Cornerstone Festivalissa, josta oli tullut yksi kristillisen musiikkialan näkyvimmistä tapahtumista. Vuonna 1997 yhtye päätti palata studioon äänittämään viimeisen albuminsa. MTV Unplugged -ohjelman innostus oli tuolloin huipussaan, joten Resurrection Band päätti sovittaa hard rock -materiaaliaan akustiseen muotoon. Yhtye oli vuotta aikaisemmin soittanut akustisen konsertin Helsingin tuomiokirkon kryptassa, mikä toimi myös eräänä innoituksen lähteenä. Tuloksena oli "Ampendactomy", joka sisältää viisitoista valintaa koko yhtyeen musiikkihistorian ajalta. Huolimatta humoristisesta kansitaiteesta, joka kuvastaa äänityssessioiden rentoa ilmapiiriä, albumin vastaanotto oli hyvin jakautunutta. Siitä huolimatta yhtye jatkoi vuosittaista esiintymistään Cornerstone-festivaaleilla.


title: Resurrection Band

text: Lopulta heinäkuussa 2000 Resurrection Band vei melkein 30-vuotisen uransa päätökseen ja teki jäähyväiskonsertin ja jätti taakseen musiikkialan sekä tien, jota muut kristityt muusikot voisivat kulkea.


title: Suomen Naisten Demokraattinen Liitto

text: Suomen Naisten Demokraattinen Liitto (SNDL, 1944–1990) oli Suomen Kansan Demokraattisen Liiton (SKDL) naisjärjestö ja yhteisöjäsen, jonka jäsenistöstä enemmistön muodostivat Suomen kommunistisen puolueen (SKP) kannattajat.


title: Suomen Naisten Demokraattinen Liitto

text: SNDL perustettiin 3. joulukuuta 1944 Helsingissä Kirjan talolla SKDL:ää lähellä olleiden naisten maanlaajuiseksi yhteistyöjärjestöksi pääasiassa kommunistien aloitteesta. Ensimmäiseksi puheenjohtajaksi valittiin Anna Nevalainen ja sihteeriksi Saara Tuominen. Liittoa perustettaessa sillä ei ollut toimivia osastoja kuin Helsingissä, mutta niitä perustettiin pian ympäri maata ja vuoden päästä SNDL:ään kuului noin sata perusjärjestöä. SNDL:n organisaatio oli alkuvaiheessa kiinteässä yhteydessä SKDL:n piirijärjestöihin, kunnes liitolle luotiin omat piirit. SNDL oli vahvasti mukana Suomen Demokratian Pioneerien Liiton (SDPL) toiminnan käynnistämisessä loppuvuodesta 1945.


title: Suomen Naisten Demokraattinen Liitto

text: Kommunisteilla oli SNDL:ssä aina vahva asema. SKP:n puheenjohtaja Aimo Aaltonen esitti maaliskuussa 1953 puolueensa keskuskomitealle tilannearvion, jonka mukaan SDNL:n liittotoimikunnan 21 jäsenestä 14 oli kommunisteja. Keskustoimiston 16 työntekijästä kommunisteja oli tuolloin 12. 1960-luvulla naisliitto pyrki pysymään erossa kommunistien keskinäisistä riidoista, mutta tämä osoittautui pidemmän päälle mahdottomaksi ja 1970-luvun alussa asetelmat selkiintyivät. Vuoden 1971 liittokokouksessa SKDL:n ja SKP:n enemmistöä kannattaneita oli edustajista 65% ja asetelmat pysyivät 1970-luvun suurin piirtein samoina. Vähemmistöön jääneet saivat kannatusta varsinkin Lahden, Uudenmaan, Helsingin, Etelä-Saimaan ja Joensuun piirijärjestöistä, joissa SKP:n opposition kannattajat olivat enemmistöinä. SNDL joutui järjestötaistelun kohteeksi siinä missä muutkin kansandemokraattiset joukkojärjestöt ja sen hallinnasta kilpailtiin ankarasti.


title: Suomen Naisten Demokraattinen Liitto

text: SNDL:n keskustelujen painopiste siirtyi 1970-luvulla selvästi työläisnaisiin, mikä näkyi muun muassa valtakunnallisissa työläisnaiskonferensseissa, joista ensimmäinen järjestettiin Lahdessa maaliskuussa 1974. Tätä seurasivat konferenssit Helsingissä (1976) ja Seinäjoella (1979), "tapaaminen" Helsingissä (1982) ja "Työläisnaisten 4. foorumi" (1986) Helsingissä. 1988 järjestettiin "Naisfoorumi"-niminen tapahtuma.


title: Suomen Naisten Demokraattinen Liitto

text: SNDL hajosi vuonna 1986, kun SKP:n erotetun opposition kannattajien hallussa olleet, ja Demokraattiseen vaihtoehtoon liittyneet, piirijärjestöt erotettiin 22. marraskuuta. Oppositio perusti tämän jälkeen Naisten demokraattisen toimintakeskuksen ja SNDL muodosti erotetuille alueille uudet organisaatiot. Vuonna 1990 SNDL oli yhtenä osapuolena perustamassa Vasemmistoliittoa ja järjestön itsenäinen toiminta lakkautettiin. Kuitenkin Suomen Naisten Demokraattisen Liiton Uudenmaan piiri jatkaa toimintaa itsenäisenä järjestönä, puheenjohtajanaan Sanelma Haapala. SDNL:n Uudenmaan Piiri toimii osoitteessa Asematie 11 A 3krs. Puh:09-2428532.


title: Suomen Naisten Demokraattinen Liitto

text: SNDL:n jäsenmäärä vaihteli 10 000 ja 20 000 välillä. SNDL:n toiminnassa oli mukana satoja perusjärjestöjä, joita ohjasi parisenkymmentä piirijärjestöä. SNDL kuului Naisten kansainväliseen demokraattiseen liittoon - NKDL (Women International Democratic Federation – WIDF), jonka puheenjohtajana toimi vuodet 1969–1974 SNDL:n Hertta Kuusinen. Mirjam Vire-Tuominen puolestaan toimi NKDL:n pääsihteerinä 1977–1990.


title: Suomen Naisten Demokraattinen Liitto

text: SNDL:n äänenkannattaja oli "Uusi Nainen" (), joka on jatkanut ilmestymistään SNDL:n lakkauttamisen jälkeen. "Kommareiden kotiliedeksikin" kutsutun lehden levikki oli 1970-luvulla parhaimmillaan 80 000. 1980-luvulla Uusi Nainen koki takaiskuja ja jopa sen lakkauttamisesta keskusteltiin, kun lehden julkaiseminen kävi liiton taloudelle raskaaksi.


title: Jerusalem (yhtye)

text: Jerusalem on ruotsalainen rockyhtye, jota pidetään laajasti Resurrection Bandin ohella ensimmäisenä kristillisenä hard rock -ryhmänä. Jerusalem oli suhteellisen menestyksekäs yhtye 1980-luvulla tehden lukuisia maailmankiertueita ja myyden verraten enemmän albumeita kuin useammat muut ruotsalaiset hard rock -ryhmät. Useimmat Jerusalemin albumit on julkaistu sekä englannin että ruotsin kielellä. Jerusalemin ainoa alkuperäisjäsen on sen perustaja, kitaristi Ulf Christiansson.


title: Jerusalem (yhtye)

text: Vuonna 1975 Ulf Christiansson perusti Jerusalemin. Yhtyeen sanoma oli pääosin kohdistettu nuorisoon, sanoitusten käsitellessä yhtyeen suhdetta Jumalaan radikaalilla tavalla. Jerusalemin päämäärä oli evankelinen: historioitsijat luonnehtivat yhtyeen konsertteja hengellisiksi tilaisuuksiksi, joissa ihmisiä kutsuttiin uskoon ja joissa harjoitettiin satunnaista eksorkismia. Kun yhtye ensimmäisen kerran teki kiertueita Ruotsissa 1970-luvun puolivälissä, yhtyeen tapa yhdistää kristillisiä sanoituksia hard rock -tyylilajiin oli kiistanalainen. Vain muutama seurakunta antoi Jerusalemin esiintyä tiloissaan.


title: Jerusalem (yhtye)

text: Ajan mittaan Jerusalem sai laajemman vastaanoton, ja kolmen vuoden kiertueiden jälkeen levy-yhtiöt alkoivat tehdä sille tarjouksia levytyssopimuksesta. Kristillinen levy-yhtiö "Prim" kiinnitti yhtyeen ilman suuria odotuksia menestyksestä. Kuitenkin Jerusalemin ensimmäinen nimialbumi "Jerusalem (Volume 1)" osoittautui menestykseksi kristittyjen musiikkiharrastajien joukossa ja ensimmäisen kuuden kuukauden aikana albumia myytiin 20 000 kappaletta, mikä oli ennenkuulumatonta kristillisen rockin parissa Euroopassa.


title: Jerusalem (yhtye)

text: Vastaanotosta haltioituneena Jerusalem teki kiertueita Ruotsissa ja muualla Pohjoismaissa. Toinen albumi "Volym 2 (Volume 2)" julkaistiin vuonna 1980. Tämä albumi, joka edellisen tavoin käännettiin myös englanninkieliseksi versioksi, avasi yhtyeelle tien maailmanlaajuisen yleisön suosioon. Jerusalemin aikataulut täyttyivät kiertueilla Saksassa, Ranskassa, Englannissa, Belgiassa ja Suomessa.


title: Jerusalem (yhtye)

text: Mutkien kautta yhtyeen julkaisut lisensoitiin muualla maailmassa. Jerusalemin esiinnyttyä brittiläisillä "Greenbelt"-festivaaleilla eräät amerikkalaiset toivat kopioita Yhdysvaltoihin ja antoivat yhden Glen Kaiserille, joka on Resurrection Bandin – yhden suurimmista kristillisistä hard rock -yhtyeistä Yhdysvalloissa – johtohahmo. Kaiser antoi levyn Pat Boonelle, joka omisti "Lamb & Lion" -levy-yhtiön. Jälkikäteen yhtiö julkaisi Jerusalemin albumit Yhdysvaltojen ja Kanadan markkinoille.


title: Jerusalem (yhtye)

text: Vuonna 1981 Jerusalem julkaisi kolmannen albuminsa "Krigsman (Warrior)", joka osoittautui myyntimenestykseksi Ruotsissa, Euroopassa, Yhdysvalloissa ja Kanadassa. Syksyllä 1981 Jerusalem teki kiertueen Yhdysvalloissa.


title: Jerusalem (yhtye)

text: Tässä vaiheessa yhtye koostui kitaristi-laulaja Ulf Christianssonista, kosketinsoittaja Dan Tibellistä, basisti Peter Carlsohnista (joka oli ottanut Anders Mossbergin paikan) ja rumpali Michael Ulsgärd (joka oli tullut Klas Anderhellin tilalle).


title: Jerusalem (yhtye)

text: Neljännellä albumillaan "Vi Kan Inte Stoppas (Can't Stop Us Now)", Jerusalemin tyyli vaihtui enemmän melodiseen rockiin eivätkä sanoitukset olleet enää aivan yhtä Jumala-keskeisiä. Tämä etäännytti jotkut yhtyeen kristityt ihailijat. Albumi oli äänitetty Belfastissa, Pohjois-Irlannissa ja johti uuteen Yhdysvaltojen kiertueeseen. Yhdysvalloissa näytettiin musiikkivideo Music Televisionilla. Huolimatta sanoitustyylin muutoksesta, seurannut menestys oli huikea erityisesti ei-kristittyjen rockharrastajien joukossa. Seuranneina vuosina Jerusalem kiersi lähinnä ulkomailla raskaan laitteistonsa kera, joka painoi viisi tonnia. Se oli enemmän kuin mitä muut ruotsalaiset hard rock -ryhmät olivat pystyneet esittelemään tuolloin. Vuosien 1983 ja 1985 välissä Jerusalem teki muutamia menestyksekkäitä kiertueitä Yhdysvalloissa, mikä johti livealbumin "In His Majesty's Service – Live in USA" äänitykseen Sheveportissa ja Dallasissa.


title: Jerusalem (yhtye)

text: Jatkuva kiertue-elämä alkoi kuluttaa yhtyeen jäseniä ja lopulta he väsyivät. Vuonna 1985 Jerusalem lopetti kiertämisen ja jäsenet palasivat Livets Ord -raamattukouluun.


title: Jerusalem (yhtye)

text: Vuonna 1987 Jerusalem julkaisi "Dancing on the Head of the Serpent" -albumin, jolla Reidar Paulsen soitti koskettimia. Kannessa on kuvattu henkilö tamppaamassa demonin päätä maihinnousukengillä. Kuva oli shokkiarvoltaan hieman liikaa joillekin ruotsalaisille kristityille, minkä vuoksi albumi kiellettiin levykaupoissa, vaikkakin sitä oli jaeltu varastoihin ja myytiin tiskin alta. Tämän jälkeen Jerusalem piti kuuden vuoden tauon.


title: Jerusalem (yhtye)

text: Vuonna 1992 yhtye muutti takaisin Ruotsiin, Göteborgiin, ja levytti albumin "Prophet". Se sai Jerusalemin levyistä myönteisimmät arvostelut kriitikoiden osalta.


title: Jerusalem (yhtye)

text: Vuonna 1996 Jerusalem julkaisi seitsemännen studioalbuminsa "Volym Tre (Those Were the Days)", joka oli "Vi Kan Inte Stoppas (Can't Stop Us Now)" -albumin jälkeen yhtyeen ensimmäinen äänite, joka julkaistiin sekä englannin että ruotsin kielellä. Albumi koostui Ulf Christianssonin kappaleista, jotka useimmat oli kirjoitettu vuoden 1975–1983 välillä, mutta joita ei ennen oltu äänitetty. Kappaleita oli kírjoitettu sen verran, että niitä riitti vuoden 1998 "Volüm Fyra (R.A.D.)" -albumillekin.


title: Jerusalem (yhtye)

text: Vuonna 2006 Jerusalemin tuotannosta julkaistiin kokoelmalevyt "Tretti" ja "Greatest Hits".


title: Jerusalem (yhtye)

text: 2010 Jerusalem julkaisi uuden albumin "She," joka on vain uutta materiaalia sisältävä levy 16 vuoteen. Levyn kappaleet ovat englanninkielisiä.


title: Jerusalem (yhtye)

text: "Albumit jotka on julkaistu sekä englannin- että ruotsinkielellä on merkitty sulkumerkein."


title: Jerusalem (yhtye)

text:
Jerusalemilla on nykyään kaksi eri kokoonpanoa, joissa molemmissa on
jonka lisäksi:
1)


title: Jerusalem (yhtye)

text: 2)"Tässä on mainittu yhtyeen useista entisistä jäsenistä vain ne, jotka ovat levyttäneet yhtyeen kanssa."


title: Sanitaatio

text: Sanitaatio tarkoittaa käymälän terveellisten olosuhteiden ylläpitoa ja keinoja, joilla ihmisten ulosteet ja virtsa hävitetään turvallisesti ilman, että taudit leviäisivät tai terveys vaarantuisi. Sanitaatioon kuuluvat vesihuolto (vedenkäsittely ja viemäröinti), käsienpesu, sekä käymälän ympäristön ja materiaalien muuttaminen terveellisiksi etenkin vähentämällä pieneliöitä ja niiden kasvumahdollisuuksia.


title: Sanitaatio

text: Kansainvälinen sanitaatiovuosi oli 2008.


title: Sanitaatio

text: Puutteellisesta sanitaatiosta kärsi maailmassa kenties jopa 2,5 miljardia ihmistä. Kunnollisten WC-järjestelyjen puuttumisen suurimpiin haittoihin lukeutuu puhtaan veden pilaantuminen.


title: Kansallisbolševismi

text: Kansallisbolševismi on poliittinen liike, joka yhdistää nationalismin ja bolševismin aineksia. Sen johtava teoreetikko on venäläinen Eduard Limonov, joka johtaa kiellettyä Kansallisbolševistista Puoluetta. Kansallisbolševistinen puolue käyttää symbolinaan Natsi-Saksan lipun kaltaista lippua, josta hakaristi on korvattu sirpillä ja vasaralla.


title: Kansallisbolševismi

text: Ideologia on voimakkaan amerikkalaisvastainen. Geopolitiikka on saanut Venäjän kansallisbolševistisen puolueen ajamaan Venäjän ja muun Euroopan yhdistymistä unioniksi nimeltä Euraasia, joka George Orwellin romaanissa "Vuonna 1984" oli Yhdysvaltain ja Britannian Oseanian (kansallisbolševistien "Atlantica") kilpailijana. Puolue on kieltänyt ohjelmassaan kaikenlaisen yhteyden fasismiin, antisemitismiin ja muukalaisvihaan